KK7 Poisid U12 alustasid Makroliiga mängudega\nEsimene Makroliiga etapp toimus 13. novembril Keilas.\nPäeva esimeses mängus alistati Jõhvi SK/Toila 67:37.\nKK Viimsi Oranži vastu tuli vastu võtta kaotus 38:64.\nPäeva viimases mängus mängiti Keila KK vastu, poolaeg lõppes viigiseisul 35:35, kuid mängu lõppedes tuli siiski tunnistada kaotust 48:61.\nPoisid olid tublid ja võitlesid kõvasti ja mis peamine, tähtsam kui võit on tahtmine võita!\nJärvamaa MV 2017 mängude kokkuvõtted\nby admin | Nov 10, 2016 | Uncategorized | 0 comments\nMäng nr. 65 – P 19.03 E-Piim SPH, 19:00 Türi – Plastrex 82:56\nMäng algas võrdselt, Türi sai ette 9:5, kuid siis tabas Plastrexi kolm kolmest järjest ja 9:0 spurt viis nad ette 11:9. Siis tabas aga Türi kaks kolmepunktiviset, millele lisati kahene ja pääseti omakorda ette 17:11. Veerandi lõpus tuli Plastrex 18:19 peale, kuid avaveerandi võit siiski Türile 21:18. Teise veerandi alguses vahetas Türi maa-ala kaitse mees-mees kaitse vastu ja see tõi kohe ka edu. Kõigepealt pääseti juhtima 26:18 ja mõni minut hiljem 33:20. Plastrex proovis vasturelva leida, kuid sellega oldi suutes raskustes ja poolaja võitis Türi 38:25.\nTeise poolaja alguses ei suutnud Plastrex kuidagi Türi kaitset lahti harutada ja lausa viis minutit oldi kuival. Türi viskas sellel perioodil ise 15 punkti ja eduseis 53:25 tähendas, et mäng oli sisuliselt tehtud. Plastrex ei visanud püssi sellest hoolimata põõsasse ja jätkas uute ideede otsimist. Türi eduseis kasvas samal ajal 61:29 peale, kuid veerandi lõpus sai ka Plastrex mõned korvid ja viimasele veerandile mindi vastu Türi eduseisus 67:38. Piisas Türil asja natuke rahulikumalt võtta, kui Plastrex kõmmutas paar kolmest ja lähenes 48:69 peale. Esimese kohtumisega sarnast come-backi seekord aga teha ei õnnestunud, Türi oli selleks paremini valmis. Viimastel minutitel visati punkte võrdselt ja Türi võttis kindla 82:56 võidu ja kohtub veerandfinaalis Aravetega, kus on oodata märksa tõsisemat vastupanu.\nMäng nr. 64 – 19.03 E-Piim SPH, Väätsa – Retro 60:71\nKohamängude eelringi teist mängu alustas paremini Väätsa saades ette 10:4 ja 13:9, kuid 8:0 spurdi toel võitis avaveerandi Retro 17:15. Teisel veerandil jätkas Retro sama hooga suurendades edu 26:17 ja 33:19 peale. 7:0 spurt aitas Väätsal poolajak vähendada vahe 26:36 peale. Kolmandal veerandil otsustas Retro kohtumise tulemuse ära vormistada ja väikeste spurtidega saavutati 50:30 edu ja kolmanda veerandi lõppedes juhiti 57:35. Neljandal veerandil ei jäänud Väätsal muud üle, kui kõik mängu panna ja kolm järjestikust kolmepunktiviset tõid nad 46:61 peale. Veerandi keskel kahanes Retro edu 67:57 peale, kuid lähemale Väätsat enam ei lastud ja mäng võideti 71:60 ning koos sellega pääse veerandfinaali.\nMäng nr. 63 – 19.03 Aravete, Aravete – KK7 73:65\nAravete läks 10:0 ette ja võitis avaveerandi 24:9, kusjuures KK7 sai punkte ainult kolmepunktivisetest, ja tundus, et pingeliseks mänguks seekord ei lähe. Teise veerandi alguses kasvatas Aravete vahe 33:15 peale, KK7 vähendas selle 20:33 peale, siis suurendas vahet jälle Aravete kuni 42:23 peale, kuid avapoolaja 8:0 spurdiga lõpetanud KK7 kahandas selle 31:42 peale.\nTeisel poolajal jätkas KK7 vahe vähendamist ja oli peagi 41:46 peal ning mõni minut hiljem oli vahe minimaalne 46:47. Kolmanda veerandi lõppedes oli KK7 juba ees 52:51. Neljanda veerandi alguses otsustas Aravete, et siin mängus ei saa midagi juhuse hooleks jätta ja 56:56 seisult tehtud 9:0 spurt viis nad ette 65:56. Seda edu suudeti kohtumise lõpuni hoida ja 73:65 võit viis Aravete veerandfinaali.\nMäng nr. 62 – 19.03 Koigi, Koigi – Järva-Jaani 99:36\nKoigi läks 11:0 juhtima, kuid esimesel veerandil eduseisu oluliselt enam ei suurendanud ja võitis avaveerandi 20:8. Teist veerandit alustati 11:0 spurdiga, seis 31:8, ja oli selge, et Koigi võtab siit oma. Peagi oli seis 40:11 ja poolaja võitis Koigi 50:15. Kolmandal veerandil sai Järva-Jaani rohkem punkte, kui esimesel poolajal (16 vs 15), kuid Koigi jätkas oma sõiduvees ja kolmanda veerandi lõppedes juhiti 76:31. Lõppseisuks kindel võit Koigile 99:36 ja kuna siin paaris teist mängu ei tule, siis veerandfinaali pääses Koigi.\nMäng nr. 61 – 12.03 E-Piim Spordihall, Plastrex – Türi 70:77\nPlastrex saavutas 5:0 algedu, kuid peagi juhtis Türi 10:7, kuid avaveerandi võitis siiski Plastrex 13:12. Teisel veerandajal domineeris Türi, minnes kõigepealt ette 18:15 ning peagi juhiti 31:22 ning poolaeg võideti 36:26. Teisel poolajal tegi Türi seisul 38:30 spurdi 9:0 ja mindi ette 47:30, hetk hiljem juhiti 51:33. Plastrex tuli 40:51 peale, kuid siis viskas Türi kaheksa punkti järjest, läks juhtima 59:40 ja tundus, et mäng on tehtud. Kuid ports kolmeseid ja 14:0 spurt tõi Plastrexi 54:59 peale ja tundus, et neljandal veerandil läheb veel mänguks. Pingelises heitluses suutis Türi suurendada vahe 69:59 peale, kuid Plastrex tuli 64:69 ja omas häid võimalusi vahet veelgi vähendada, kuid mitmel lihtsal viskel eksiti ja Türi ei jätnud seda ära kasutamata – 6:0 spurt viis nad eduni 75:64 ja kerge ehmatusega pääsedes võideti mäng 77:70.\nMäng nr. 60 – 12.03 E-Piim Spordihall, KK7 – Aravete 58:81\nAravete sai mängu alguses ette 7:3, kuid peagi juhtis KK7 12:9. Aravete sai ette 14:12, kuid avaveerandi võitis minimaalse 17:16 eduga KK7. Teisel veerandil juhiti kordamööda, kuid poolaja viimastel minutitel suutis Aravete 26:27 kaotusseisu mängida poolajavileks 41:34 eduks. Teise poolaja alguses vähendas KK7 vahe 38:41 peale, kuid 10:2 vahespurdi järel oli Aravete edu 51:40 ning kolmanda veerandi lõppedes juhiti 55:43. Neljandal veerandil tegi Aravete 61:49 seisul spurdi 8:0 ja 69:49 eduga oli mäng sama hästi kui purgis. KK7 viskas viis punkti järjest – 54:69 – kuid Aravete kaheksa järjestikust punkti ja 77:54 edu sillutasid tee kindla võiduni 81:58.\nMäng nr. 59 – 12.03 E-Piim Spordihall, Retro – Väätsa 68:55\nKohamängude eelringi esimest mängu alustas Retro 7:0 eduga, kuid peagi oli tabloo 9:9 viik. Retro läks ette 17:9 ja võitis avaveerandi 20:14. Teisel veerandil tuli Väätsa 20:22 peale, kuid varsti oli Retro ees 27:20, kuid esialgu vahet oluliselt kasvatada ei suutnud ja Väätsa püsis mängus. Poolaja võitis Retro 39:31.\nKolmas veerandaeg oli korvidevaene, kui Retro suutis selle 13:7 võita ja edu suurendada 52:38 peale. Neljandal veerandil üritas Väätsa veel mängu päästa ja tuli 47:56 peale ja veerandi keskel 52:58, kuid mängu lõpus oli Retro kindlam ja võttis 68:55 võidu.\nMäng nr. 58 – 11.03 Paide Ühisgümnaasium, Retro – Aravete 70:77\nRetro ja Aravete madistasid põhiturniiri viimases mängus kohamängude asetuste nimel, kus Retro võidu korral oleks nad saanud 3. asetuse ja Aravete 4., Aravete võidu korral nemad 2. ja Retro 4. Seetõttu oligi mäng tuline lahing esimesest minutist viimaseni.\nMängu alustas paremini Aravete, kes sai ette 9:4 ja 16:8, Retro tuli järgi 13:18 peale, kuid siis tegi Aravete 7:0 spurdi ja juhtis juba 25:13. Veerandi viimased 4 punkti viskas Retro ja vähendas vahe 17:25 peale. Teisel veerandil tuli Retro uue hingamisega peale ja hakkas vahet vähendama. Seisul 19:27 tehtud 6:0 spurt tõi nad 25:29 peale, kuid minut hiljem oli tablool juba viigiseis 29:29. Aravete kosus ja taastas eduseisu 35:31 peale, peagi oli seis taas viigis 35:35, kuid siis sai Aravete ette juba 42:35 ja võitis poolaja 45:37.\nTeise poolaja alguses lükkas Retro järjekordse kiirema käigu sisse ja 13:4 vahespurt viis nad ette 50:49. Aravete tegi omad järeldused ja sai taas ree peale ning juhtis kolmanda veerandi lõppedes 57:55. Neljas veerand oli väga pingeline punkt-punkti heitlus kuni seisuni 67:66 Retro kasuks, kuni Aravete tabas kahe minuti jooksul kolm kolmest ja viimasele minutile mindi vastu nende 75:67 eduseisus. Sellega oli mäng tehtud ja Aravete võttis 77:70 võidu ja kohamängude 2. asetuse jättes Retrole 4. asetuse.\nMäng nr. 57 – 01.03 Tallinn, Paide Viking Window – Ambla 96:68\nTeise omavahelise kohtumise põhiturniiri 1. ja 2. asetuse nimel pidasid esiliiga võistkonnad tiheda võistlus- ja treeningraafiku tõttu Tallinnas. Mängu alustas paremini Viking Window, kes hakkas tasapisi eduseisu kasvatama – juhiti 10:4 ja 16:6, 23:9 ja avaveerand võideti 24:11. Teist veerandit alustas Viking kahe tabava kolmesega – seis 30:11 – ja Ambla ees oli vahe näol suur mägi, mida ületama hakata. Kuigi mäng võrdsustus, siis Viking vastast lähemale ei lasknud ja võitis poolaja 48:23. Kolmandal veerandil oli võrdne mäng, kuid vahe püsis samas suurusjärgus ja veerandi lõppedes oligi täpselt sama suur – Viking juhtis 69:44. Neljandal veerandil taas korviderohke ja võrdne mäng, kus Viking oma edu paari punkti võrra suurendas. Lõppseis 96:68 Vikingile.\nMäng nr. 56 – 01.03 Aravete, Aravete – Järva-Jaani 84:45\nAravete läks ette 9:0, kuid varsti sulas see 9:7 peale. 10:0 spurt taastas Aravete kahekohalise edu 19:7 peale ja avaveerand võideti 22:13. Teisel veerandil tuli Järva-Jaani 19:22 peale, kuid Aravete läks ette 29:19 ja võitis poolaja 34:22. Kolmanda veerandi keskel juhtis Aravete 38:30, kuid 12:3 spurdi toel mindi ette 50:33. Järva-Jaani viskas 7 punkti järjest ja viimase veerandi alguses oldi taga 40:50. Sealt edasi domineeris mängu selgelt Aravete kui tabati hästi nii kaugelt (kuus kolmest) kui lähedalt ja võideti veerandaeg suurelt 34:8 ja kogu mäng 84:45.\nMäng nr. 55 – 26.02 Järva-Jaani, Järva-Jaani – Türi 32:77\nTüri alustas mängu kohe 9:0 spurdiga, siis hakkas ka kodumeeskond korve saame ja esimene veerand lõppes sama vahega – Türi eduseisul 19:10. Teisel veerandil jätkus võrdne mäng seisuni 27:21, siis tegi Türi 8:0 spurdi ja kasvatas edu 35:21 peale. Poolaja võitis Türi 39:23. Kolmandal veerandajal kasvatas Türi taas natuke edu, kuigi vabaviskeid tabati vaid 10st 4. Kolmanda veerandi lõpus juhtis Türi 54:31. Neljandat veerandit domineeris täielikult Türi, lastes Järva-Jaanil skoorida vaid ühe puntki vabaviskest. Türi ise viskas 23 punkti ja võitis mängu 77:32.\nMäng nr. 54 – 25.02 Järva-Jaani, Järva-Jaani – Väätsa 64:91\nVäätsa pääses mängu alguses ette 9:2 ja 15:4, kuid peagi tuli Järva-Jaani lähemale 8:15 ja avaveerandi kaotas vaid 15:18. Teise veerandi alguses saadi ka ette 19:18, aga Väätsa vastas 7:0 spurdiga ja taastas edu 24:19. Mõni minut hiljem juhtis taas Järva-Jaani 25:24. Siis oli jälle Väätsa kord spurtida, mindi juhtima 32:25 ja seekord vastast kohe järgi ei lubatud ja poolaeg võideti 41:33.\nTeist poolaega alustas Väätsa 10:0 spurdiga ja sai soliidse edu 51:33. Kolmas veerand võideti viie kolmepunktiviske toel 29:15 ja enne neljandat veerandit juhiti juba 70:48. Viimane veerand olid võrdsem ja korve visati enam-vähem võrdselt. See tähendas, et Väätsa eduseis ei sulanud ja mängu võitsid nad 91:64.\nMäng nr. 53 – 19.02 Türi Linna Võimla, Türi – Väätsa 105:63\nTüri alustas kohtumist innukalt ja pääses ette 11:5. Sellele järgnenud 12:0 spurt tegi eduseisuks juba 23:5 ja avaveerand võideti 25:11. Väätsal oli suuri probleeme vabavisete realiseerimisega, kui kaheksast katsest oldi edukad vaid kahel. Teisel veerandil mängupilt võrdsustas, kuid Türi kasvatas tasapisi vahet kuni tablool oli 42:22. Väätsa tuli 27:42 peale, kuid peagi oli Türi ees 48:27 ja võitis poolaja 52:30.\nKolmas veerand oli selgelt Türi päralt ja periood võideti 28:7 ja kindlustati võit – viimasele veerandile mindi vastu Türi 80:37 eduseisul. Pingevaba viimase veerandi suutis Väätsa võita 27:25, kuid mängu tulemuse kohalt ei olnud see enam oluline. Türi võttis kindla võidu 105:63.\nMäng nr. 52 – 19.02 Paide ÜG,> Retro – Plastrex 75:50\nKohtumine algas võrdselt, kuid avaveerandi keskpaigas sai Retro ette 17:10, Plastrex tuli lähemale 14:17, kuid avaveerandi võitis Retro 22:14. Teist veerandit domineeris selgelt Retro, kui nende soorituste stabiilsus oli selgelt kõrgem kui Plastrexil, kes kinkis vastasel palju punkte lihtsate eksimustega. Retro edu kasvas 29:16 peale, siis 39:21 ja poolaeg võideti 46:25. Kolmandi veerandi keskel suurendas Retro eduseisu 56:30 peale ja võitjas enam kahtlust polnud. Ligikaudu sama vahega lõppes ka mäng 75:50.\nMäng nr. 51 – 15.02, E-Piim SPH – Plastrex – Järva-Jaani 69:57\nKodusaalis mänginud Plastrex alustas väga loiult ja jäi taha 0:6 ja 4:11, kuid avaveerandi lõpus natuke kosuti ja jõuti 9:11 peale. Sama hooga jätkati teisel veerandil, kui tehti 11:0 spurt ja juhiti 20:11, mõni minut hiljem 24:13. Mõlemad said veel kolm korvi ja poolaja võitis Plastrex 30:19.\nTeist poolaega alustas Plastrex samuti hoogsalt ja juhtis 37:23, kuid siis hakkas Järva-Jaani üha paremini vastase kaitset lahti harutama. Kolmanda veerandi keskel oli Plastrexi edu sulanud 41:31 peale, kuid siis tehti 11:2 spurt, saadi ette 52:34 ja tundi end jälle kindlalt. Liigagi kindlalt. Järva-Jaani viskas veerandi lõpus viis punkti järjest, neljanda veerandi alguses kohe kaks kolmest otsa, mis kokku tegid 11:0 spurdi ja seis nende poolt vaadates 45:52. Plastrex pidi leidma vasturohtu ja see ka õnnestus, kui saadi ette 59:48, kuid viiv hiljem oli vahe taas seitse punkti – 59:52. Nende õnneks tabati paar kaugviset ja mänguaeg sai ka enne otsa, enne kui Järva-Jaani oleks veel ohtlikumalt lähedale tulnud. Lõppseis 69:57.\nKokkuvõttes võib öelda, et oli võrdne mäng, kaalukeeleks oli seekord Plastrexi edukam teine veerand (21:8), kus näidati samasugust sisu nagu KK7 vastu hinnalist võitu võttes. Ülejäänud mäng oli rohkem kangutamine ja punnitamine ja ilmselt koduseinad seekord päästsid, sest mõned pallid ikka sisse kukkusid. Järva-Jaani mängis seevastu terve mängu mõtestatud korvpalli, söödumäng oli ladus ja otsiti häid viskekohti. Meeskonna areng hooaja algusega ja eriti eelmise hooajaga võrreldes on selgesti näha.\nMäng nr. 50 – 12.02 E-Piim SPH, Plastrex – KK7 81:64\nPlastrexi ja KK7 mõõduvõtt oli sisuliselt põhiturniiri 6. ja 7. koha heitlus, eeldusel et Järva-Jaani ei suuda üllatada ja viimasest neljast mängust kolme võitu võtta. Lisaks oli päevakorras omavahelise mängu punktide vahe kõikvõimalikke teoreetilisi seise arvestades.\nSellele keegi muidugi mängu alates ei mõelnud ja esimesest minutist alates hakati korralikult kuuma andma. Plastrex sai ette 5:0 ja 7:2, kuid peagi juhtis juba KK7 8:7. Plastrexi korvi järel juhtisid nad 9:8 ja veidi hiljem juba KK7 11:9 Veerandi lõpuminutitel oli edukam Plastrex 9:3 ja lühikesele puhkepausile mindi 18:14 eduseisus. Teise veerandi alguses sai Plastrex ette 27:17 ja see oli auk, millest KK7 pidi hakkama üles ronima. Kui meenutada esimest mängu, mille võitis KK7, siis tookord oli samas rollis Plastrex, kes jäi mängu alguses taha ja kuigi suutis vahe mitmel korral päris väikeseks võidelda, siis päris järgi enam ei jõudnudki. Seekord läks nii, et… Teisel veerandil Plastrex vahet enam alla 8 punkti ei lasknud, kuid suuremaks kui 10 punkti ka võidelda ei suutnud. Poolaeg lõppes nende juhtimisel 39:31.\nKolmandal veerandil jätkus mäng samas võtmes – mõlemad tiimid võitlesid kõvasti lahtiste pallide pärast ja vastasele midagi kergelt ei antud ja vahe püsis endiselt 8-10 punkti peal. Kolmanda veerandi lõppedes juhtis Plastrex 52:34. Neljanda veerandi alguses tuli KK7 kohe 48:53, kuid Plastex seepeale kätt väristama ei hakanud ja juhtis peagi taas 56:48. Seepeale jätkus punkt-puntki mäng, kuni KK7 oli jälle 5 punkti kaugusel 55:60. Siis kõmmutas Plastex mõned valusad korvid ja pääses ette 69:57. Sellega oli KK7 murtud ja lõpuminutitel suurendas Plastrex eduseisu juba 81:64 lõppseisuks.\nMäng nr. 49 – 12.02 Türi Linna Võimla, Türi – Aravete 70:69\nTabeliseis enne mängu oli intrigeeriv, sest päev varem oli Aravete komistanud Väätsa otsa. Türil oli võimalus võidu korral sekkuda võitlusse põhiturniiri 2. koha nimel ja seda asuti kohe mängu alguses tegema. Erinevalt Väätsa mängust oli seekord Aravetel tugevam koosseis kohal ja võis oodata tõsist võitlust. Etteruttavalt võib öelda, et nii ka läks ja tegemist oli selle hooaja ühe intensiivsema mänguga esimesest minutist lõpuni.\nEsimene veerand oli punkt-punkti heitlus ja suuremat edu, kui 3 punkti, kumbki ei omanud. Veerandi võitis Türi 13:12. Teist veerandit alustas paremini Aravete, kes saavutas 22:17 eduseisu ja peagi juhtis 26:19 ning 31:22, kuid Türi ei andnud alla ja vabavisete toel (8st 7 sisse) tuldi järgi 29:31 peale. Avapoolaja võitis Aravete 34:32.\nKolmas veerand algas võrdselt, kuid viigiseisult 38:38 suutis Türi kokku panna 11:0 spurdi ja 49:38 juhtima minna. Aravete suutis selle puntki panna ja tulla 44:49 peale, kuid kolmanda veerandi lõppedes juhtis siiski Türi 52:46. Neljanda veerandi alguses jäi Türi rünnak natuke seismas ja oma osa oli selles kindlasti ka Aravete kaitsetööl ja veerandi keskel sai Aravete üle pika aja juhtima 57:56. Türil oli vastus olemas ja mindi ette 61:57, kuid varsti juhtis jälle Aravete 62:61. Seejärel sai ette jälle Türi ja viimase minuti alguses juhiti 67:64. Aravete tabav kolmene viigistas seisu 67:67 ja vabavisetest saadi ette 69:67, misjärel Türi viigistas vabavisetest 69:69. Lõpusekundite möllus oleks võinud vaekausss kalduda nii ühele kui teisele poole, kuid üks tabav vabavise oli see, mis tõi võidu Türile 70:69.\nMäng nr. 48 – 12.02 Paide ÜG, Retro – Väätsa 66:57\nVäätsa oli eelmisel päeval saanud magusa võidu Aravete vastu ja võit Retro vastu oleks neile andnud hea võimaluse vastasele tabeliseisus kandadele astuda. Retro oli seevastu mängul vaid ühe vahetusmängijaga. Seda arvestades oleks võinud favoriidikoorma kerge vaevaga Väätsa õlgadele asetada, aga mäng näitas seekord vastupidist. Etteruttavalt võib öelda, et Retro oli terve mängu maa-ala kaitses, mille murdmisega Väätsa väga hästi hakkama ei saanudki. Tabavaid kolmepunktiviskeid küll saavutati, kuid need ei olnud piisavad. Retro seevastu ründas tasakaalukalt ja ei andnud võimalust Väätsale joosta kiirrünnakuid ja kasutada pikema pingi eelist.\nEsimese veerandi võitis mitmekülgsema mängu toel Retro 13:9, seejuures vabaviskeid tabati vaid 5st 1. Väätsa tegi skoori ainult kolme kolmepunktiviske toel, mujalt korve ei saadud ja vabaviskejoonele ei jõutudki. Teise veerandi alguses sai Retro ette 21:14 ja 26:16, kuid viiv hiljem oli Väätsa juba 24:26 peal. Retro suutis edu kasvatada 31:26 peale, kuid poolaja viimastel minutitel oli parem Väätsa ja võitis poolaja 33:31.\nTeisel poolajal sai jälle ette Retro 35:33, kui tabavate kolmeste toel taastas Väätsa edu 40:38. Siis sai oma asjad paremini tööle Retro ja kolmanda veerandi teine pool võideti 16:4 ja viimasele veerandile mindi vastu 54:44 eduseisul. Väätsa võitles ja veerandi keskpaigas oldi 51:59 taga, aga vabavisete toel läks Retro jälle pikemalt ette 65:51 ja vormistas lõppseisuks 66:57.\nRetrol on nüüd võimalus võidelda kohtade pärast 2.-4. ja Väätsa päralt on suht kindlalt 5. koht põhiturniiril.\nMäng nr. 47 – 11.02 Paide ÜG, KK7 – Retro 67:75\nPaide noored ja vanad ristasid piigid sel hooajal teist korda. Hooaja esimeses mängus juhtis Retro ligikaudu 20-punktiga, kuid seejärel tegi KK7 marulise spurdi ja pääses isegi juhtima, kuid mängu lõpus oli Retro kindlam ja võttis võidu. Seekord soovis KK7 poolelijäänud töö lõpule viia, kuid kahjuks oli kohal liiga vähe mängijaid, et kohe mängutempo kõrgeks ajada.\nRetro oli kohal peaaegu parimas koosseisus ja asus mängu alguses domineerima. Peale 5:5 viiki saavutati 10:5 ja 15:7 edu, kuid siis oli rünnakutel edukam KK7 ja veerandi lõpuks juhtis Retro vaid 21:19. Teise veerandi alguses tegi Retro 21:21 viigiseisult 12:0 spurdi ja pääses ette 33:21 – see oli KK7 jaoks tõsine mõttepausi koht. Seejärel suudetigi end koguda ja tulla 29:35 peale, aga poolaeg kaotati siiski 29:38.\nTeisel poolajal proovis KK7 vahet vähendama asuda, aga esialgu hoidis Retro kättevõidetud edu. Vahe ei vähenenud kordagi alla 10 punkti, kuid samas ei kasvanud ka väga suureks. Veerandi lõpu eel juhtis Retro 56:41, kuid kolmas veerand lõppes seisul 56:45 ja andis KK7-le lootust. Neljanda veerandi alguses sai Retro ette 63:48, KK7 tuli veel 54:63 peale, kuid varsti juhtis Retro taas kindlalt 73:56 ja mäng oli tehtud. Viimaste minutitega vähendas KK7 vahe viisakamaks, kuid Retro võttis siiski kindla võidu 75:67.\nMäng nr. 46 – 11.02 Väätsa, Väätsa – Aravete 82:78\nVäätsal olid üle pika aja kohal kõik parimad pojad, seevastu Aravete sai mängule tulle pooliku koosseisuga. Esimesel veerandajal oli skoor tasavägine ja eduseisu said nautida mõlemad, kui veerandi lõpuvile kõlades juhtis Väätsa 16:13. Teisel veerandil hakkas Väätsa eduseisu kasvatama ja juhtis 29:17 ja 36:21, kuid poolajapausiks kahanes see 41:30 peale. Kolmanda veerandi keskel püsis vahe samas suurusjärgus – 51:41, kuid Väätsa 8:0 spurt viis nad 59:41 eduseisu. Veerandi lõpuminutil juhiti juba 65:43, kuid veerandi lõpuks vähendas Aravete vahe 47:65 peale. Neljandat veerandit alustas korviga Väätsa, kuid siis paugutas Aravete lühikese aja jooksul neli kolmest ja ühe kahese ning Väätsa juhtis vaid 67:61. Seepeale Väätsa kogus end ja sai ette 72:61 ja suutis edu mõnda aega hoida, kuid viimase minuti alguseks jõudis Aravete 76:78 peale. Väätsa pääses siiski ehmatusega ja võitis mängu 82:78.\nMäng nr. 45 – 05.02 E-Piim SPH, KK7 – Järva-Jaani 75:46\nKK7 alustas mängu kindla plaaniga kaitses agressiivselt mängida ja kõrgelt suruda ning rünnakul palli kiirelt liigutada. See tõi kohe ka edu, kui avaveerandil asuti juhtima 8:3 ja 14:6 ning väikesele puhkusele mindi 18:10 eduseisult. Teise veerandi keskel tehti 26:16 eduseisult 11:0 spurt ja 37:16 edu oli juba tugev avaldus mängu võitmiseks. Poolajavile kõlades juhiti 41:20.\nTeist poolaega alustas KK7 kolme tabava kolmepunktiviskega ja juhtis juba 50:20, Järva-Jaani suutis seepeale kaitse paremini tööle saada ja vahet hoida, KK7 juhtis veel 61:31, kuid seepeale hakkas vahe tasapisi vähenema. Kolmanda veerandi lõppedes juhtis KK7 62:57, kuid neljanda veerandi alguses kahanes see juba 66:44 peale. Siis sai KK7 oma asjad jälle tööle ja mängu lõpuks suurendas taas natuke vahet. Lõppseis 75:46.\nMäng nr. 44 – 04.02 Türi Linna Võimla, Türi – KK7 75:37\nKohtumine algas Türi initsiatiiviga, aga KK7 püsis mängus. Seisult 10:8 tegi Türi 7:0 spurdi, sai ette 17:8 ja võitis avaveerandi 23:11. Teist veerandit alustas Türi kohe 10:0 spurdiga, juhtis 33:11 ja see oli auk, kust KK7-l oli juba raske end välja kaevama hakata. Teisel veerandil viskas KK7 ainult neli punkti Türi 20 vastu ja poolaeg lõppes Türi juhtimisel 43:15. KK7 oli raskustes nii rünnakul, millele aitas kaasa natuke väiksem saal ja Türi meeste suured kehad, kui KK7 enda ideede puudus, samas oldi raskustes ka kaitses.\nTeisel poolajal KK7 mängupilt paranes, kui 20:51 kaotusseisust tulid 27:54 peale, kuid see oli ajutie rõõm. Viimasel veerandil domineeris taas Türi ja võitis mängu kindlalt 75:37. Sel hooajal seega noorenenud KK7 koosseis Türi muskli vastu ei saanud.\nMäng nr. 43 – 29.01 E-Piim Spordihall, 18:30 KK7 – Aravete 56:81\nJärvamaa MV põhiturniiril kindlalt teisel kohal asuv Aravete ei andnud tabeli keskel olevale KK7-le erilist võimalust ja peale 8:0 algedu ja avaveerandi 23:11 võitu läks teisel veerandil kindlalt oma teed. 26:15 edu mängiti 15:0 spurdiga 41:15 eduks ja poolaeg võideti 43:18. Puhkepausil tegi KK7 mõned järeldused ja suutis teisel poolajal paremat mängu näidata. Kolmas veerandaeg isegi võideti 21:20, kuid vahe oli endiselt suur – 39:63 – ja võidulootusi hellitada ei saanud. Viimane veerand oli samuti punktiliselt võrdne ja Aravete võttis kindla 81:56 võidu. Nüüd ootavad mõlemat võistkonda põhiturniiri kohtade heitluses lähemad konkurendid.\nMäng nr. 42 – 29.01 E-Piim Spordihall, Plastrex – Koigi 40:85\nPlastrexi vastu võttis Koigi järjekordse rutiinse võidu ja lõpetas põhihooaja täiseduga. Esimese veerandi võitis Koigi 22:11 ja poolaja 47:21 ning jätkas teisel poolajal samas tempos. Tasemevahe oli selge ja lõppseis oleks võinud veelgi rohkem Koigi kasuks olla, aga mänguvõimalus anti kõigile. Lõppseis 85:40.\nMäng nr. 41 – 29.01 Järva-Jaani, Järva-Jaani – Retro 59:60\nEsimese ringi mäng Järva-Jaani ja Retro vahel oli väikese skooriga kaitselahing, kuid seekord oli mäng natuke resultatiivsem. Esimesel poolajal pani Järva-Jaani kodusaalis püsti omamoodi viskekontserdi, kui tabati tervelt kaheksa kolmepunktiviset. Retro vastas vaid ühe kaugviskega, aga edukad vabavisked ja lähivisked hoidsid mängu tasakaalus. Esimesel veerandajal tegi Järva-Jaani 8:7 eduseisul 10:0 spurdi ja 18:7 edu andis Retrole tormihoiatuse. Retro vastas veerandi lõpus kaheksa järjestikuse punktiga ja vähendas vahe veerandi lõpuks 15:18 peale. Teise veerandi alguses jätkas Retro sama hooaja ja saavutas eduseisu 19:18. Siis tulistas Järva-Jaani kolm kolmest järjest ja võttis 26:19 edu. Peagi oli Retro 24:26 peal, kuid poolaja võitis siiski Järva-Jaani 32:29.\nTeise poolaja alguses sai Järva-Jaani ette 38:29, kuid Retro tuli kohe 36:38 peale ja varsti juhtis 43:42, kuid kolmanda veerandi lõppedes oli taas peal Järva-Jaani 44:43. Neljandal veerandil jätkus punkt-punkti mäng, kus eduseis vahetus lausa kaheksal korral. Viimasel minutil juhtis Järva-Jaani 59:58, kuid viimane sõna jäi Retrole ja tabav korv tõi neile 60:59 võidu. Mäng oli emotsionaalne ja tuline, kuid selle hooaja esimest võitu peab Järva-Jaani püüdma nüüd järgmistes mängudes.\nMäng nr. 40 – 28.01 Väätsa, Väätsa – Koigi 57:118\nPõhiturniiril kaotuseta püsiv Koigi alustas ka selles mängus võimsalt, kui 6 minutiga asuti 18:0 juhtima. Siis toibus ka Väätsa ning avaveerand lõppes 27:10. Teist veerandit alustas Koigi sama hoogsalt ja juhtis 39:13, kuid siis hakkas ka Väätsa rünnakul rohkem korvi üles leidma. Poolaja võitis Koigi 57:30.\nTeine poolaeg jätkus samas võtmes ja peale 16:0 spurti juhtis Koigi juba 73:33 ja kolmanda veerandi lõppedes juhtis 83:45. Viimasel veerandil Koigi hoogu maha ei võtnud ja viskas 35 punkti ning lõppseis näitas nende suurt üleolekut 118:57.\nMäng nr. 39 – 22.01 E-Piim SPH, KK7 – Koigi 40:121\nHooaja avamängus jäi KK7 Koigi kodusaalis kindlalt alla 56:106 ja kui seekord loodetigi paremat resultaati, siis see lootus kustus kiiresti. KK7 mängis ilma paari põhimängijata ja kuigi ka Koigi polnud parimas koosseisus, siis domineerisid nad mängu esimesest minutist viimaseni. Peale Koigi 5:0 edu sai KK7 esimese korvi, millele Koigi vastas 13:0 spurdiga – seis 18:2 – ning võitis avaveerandi 29:8. Teisel veerandil pandi sama hooga edasi, KK7 ei saanud kuidagi oma ründemängu käima ja ka kaitses oldi Koigi aktiivse liikumisega hädas. Peagi juhtis Koigi 44:10 ning kuigi KK7 sai kaheksa punkti järjest – 18:44, siis poolaja lõpp kuulus Koigile ja puhkama mindi nende eduseisul 51:18.\nTeisel poolajal oli Koigi ülekaal sama suur – kolmas veerand võideti 39:13 ja neljas 31:6 – ning mäng võideti purustava 121:40 ülekaaluga. KK7 jaoks on järeldused lihtsad: tuleb treeningutel kiirema tempoga mängida, et suurtel kiirustel palliga paremini hakkama saada ning kaitsemängus on vaja jalad ja pea kiiremini tööle saada ning rohkem võidelda.\nMäng nr. 38 – 22.01 Paide ÜG, Retro – Türi 84:67\nEsimese ringi mängus oli Türi kodusaalis Retrot korralikult nüpeldanud (82:41) ja Retro oli tulnud kodumängule selge mõttega revanš võtta. Mängu alustatigi hästi 6:0 eduga, kuid Türi sai rünnaku ladusalt jooksma ja peagi juhiti 15:8. Avaveerandi lõpetas Türi 10:0 spurdiga ja juhtis 25:10. Teist veerandit alustas Türi tabava kolmesega, edu 28:10 ja tundus, et ka täna ei ole Retro päev. Retro kohendas, aga kaitset ja hakkas vaikselt järgi tulema – vabaviskeid tabati küll kehvasti (teisel veerandil 7/14), kuid mingid punktid sealt tulid, samas kui Türi ei teeninud ühtegi vabaviset. Veerandi keskel oli Retro endiselt suurelt taga 20:37, kuid peamiselt vabavisete toel tuldi 29:37 peale. Avapoolaja kaks viimast korvi tulid aga Türilt ja nende edu puhkepausile minnes 41:29.\nKolmandal veerandil jätkus mäng samas võtmes – Retro surus palli palju korvi alla, kus tihti teeniti vabavisked ja kui Türi vigade limiit oli täis, siis tuli vabaviskeid ka muudest olukordadest. Retro vabavisked kolmandal veerandil olid 16st 10. Veerandi keskel juhti Türi ebdusekt 12 punktiga – 46:34, kui Retro 7:0 spurt tõi nad 41:46 peale ja ohumärgid Türi jaoks olid selgelt õhus. Peagi oli seis 45:48 ja 50:55, kuid veerandi viimased kuus punkti viskas Retro ja esimest korda peale mängu avaminuteid pääsesid nad juhtima 56:55. Neljandal veerandil jätkus mäng samas võtmes, Retro viskas kolm korvi järjest ja juhtis juba 62:55. Türi proovis mängu muutust tuua, kuid Retro rong vuras juba täistuuridel. Kaks järjestikust kolmest tõid Türi 61:62 peale, kuid Retro vastas kohe korvidega ning 68:66 eduseisul tehtud 9:0 spurt viis nad juba 77:66 juhtima ja viimastel minutitel vormistati 84:67 võit.\nMäng nr. 37 – 21.01 Paide ÜG, Retro – Koigi 79:90\nRetro alustas mängu 6:0 eduga, kuid peagi oli Koigi ees 12:8. Edasi jätkus punkt-punkti mäng ning Koigi võitis avaveerandi 25:20. Teisel veerandil ei õnnestunud Koigil vahet suuremaks mängida, korra sai Retro isegi eduseisu nautida, kuid poolajavileks oli vahe endine – Koigi juhtis 43:39.\nKui senistes mängudes nii mõneski suutsid vastased poolajaks seisu enam-vähem võrdsena hoida, siis teisel poolajal on Koigi üldiselt tempot tõstnud ja suure vahe sisse mängida. Retro suutis aga vahet soliidsena hoida ja esialgu see üle 8 punkti see ei kasvanud. Koigi mängijad ja pink hakkasid seetõttu natuke rahutuks muutuma. Kolmanda veerandi keskel jõudis Retro 53:57 peale, kuid peagi oli Koigi ees 64:54, mõni minut hiljem 73:63 ning võitis kolmanda veerandi 77:63. Neljanda veerandi alguses juhtis Koigi 84:66 ja tundus, et mäng on tehtud, kuid Retro leidis rammu 11:0 spurdiks ja 4 minutit enne lõppu oli Koigi edu vaid 84:77. Viimastel minutitel tegutses Koigi aga kaitses kindlalt ja rünnakul tegutseti teravalt ning kuigi 8st vabaviskest tabati vaid 2, siis vormistati ilma suurema ehmatuseta 90:79 võit.\nMäng nr. 36 – K 18.01 Aravete, Aravete – Plastrex 72:65\nAravete ja Plastrex kohtusid esimese ringi mängus vaid paar nädalat tagasi ja siis võitis Aravete lõbusa ja lahtise mängu 105:75, olles juba esimesel poolajal suure vahe sisse mänginud. Seekord vähemalt mängu alguses Plastrexi jaoks midagi lõbusat ei olnud, kui kodusaalis mänginud Aravete alustas mängu 17:0 eduga. Siis sai ka Plastrex aru, et tegemist on Järvamaa liiga võistlusmänguga, mitte pargis jalutamise või tavatreeninguga, ja hakkas end kiiremini liigutama. Avaveerandi võitis Aravete 22:9. Teist veerandit alustas Aravete 9:0 spurdiga – 31:9 – ja tundus, et tõsist mängu seekord ei tulegi. Veerandi keskel oli Aravete edu juba 42:17, kuid Plastrex suutis vahet natuke vähendada ja poolajaks oli vahe sama suur kui teise veerandi alguses (22 punkti) – 48:36.\nTeisel poolajal jätkus mäng samas rütmis, kus Aravete hoidis ligi 20-punktilist edu. Kolmanda veerandi lõpus suutis Plastrex aga kaitseformatsiooni muutusega Aravetet natuke üllatada ja 38:60 kaotusseis mängit veerandi lõpuks 46:60 peal. Neljandal veerandil tuli Plastrex sama rõõmsa lauluga peale ja paari minuti järel oli vahe vaid 52:62. Aravete tajus, et päris nii mängu lõpuni veeretada ei saa ja tabas mõned tähtsad korvid, mis Plastrexi hurraale kriipsu peale tõmbas. Plastrex jättis küll mitmed suurepärased võimalused vahet veelgi kahandada, kuid tõe huvides olgu mainitud, et kuigi Aravete andis võrdselt mänguaega kõigile meestele, siis kohtumise kulgu kontrollisid nad enam-vähem kindlalt. Viimasel veerandil vahet alla 10 punkti ei lastud, enne kui Plastrex kahe viimase minuti kolmesega kaotusenumbrid natuke ilusamaks 65:72 peale vormistas ja natuke rõõmsamalt koju minna sai.\nMäng nr. 35 – P 15.01 Türi Linna Võimla, Türi – Plastrex 74:52\nKui hooaja esimeses mängus oli Plastrex Türi alistamisele üllatuslikult lähedal, kui juhiti suurema osa mängust ja kaotati lõpuks vaid 3 punktiga, siis seekord oli optimismiks vähem põhjust. Türi oli kohal täisrivistuse 12 mängijaga, Plastrexil kohal 7 meest.\nMängu alustas Plastrex aga hoogsalt, kui Türi maa-ala kaitse harutati lahti kolme tabava kolmepunktiviskega ja mingid juhtima 11:4. Veerandi lõpus tabati veel kolm kolmest ja avaveerand võideti 23:12. Väikesel mõttepausil tegi Türi õiged järeldused ja teist veerandit alustati märksa agressiivsema mees-mees kaitsega ja 13:0 spurdiga, mis viis nad 25:23 juhtima. Plastrex mõnevõrra kosus ja suutis punkt-punkti mängus püsida ja korraks veel 33:32 juhtida, kuid poolaja võitis Türi 36:33.\nKolmas veerand oli juba selge Türi show, kui kaitses mängiti nii tugevalt, et Plastrexil oli raskusi viskele pääsemisega, ja selle abil saadi palju kiirrünnakuid. Lisaks domineeris Türi korvi all ning tundus, et Plastrexi kütus sai lihtsalt otsa. 9:0 spurt viis Türi ette 45:34 ja 10:0 spurt juba 55:37, kolmanda veerandi lõppedes juhiti 59:39 (veerandaeg Türile 23:6) ja mäng oli sisuliselt tehtud. Viimasel veerandil visati korve enam-vähem võrdselt ja suuri spurte ei olnud. Lõppseis 74:52 Türile.\nMäng nr. 34 – P 15.01 Aravete, Aravete – Koigi 66:94\nLiidrite vahelises mängus ei olnud Aravetel kõik parimad mängijad rivis, kuid kõva vastupanu osutati sellegipoolest. Ladusa ründemänguga haaras Aravete 10:4 edu ja kuigi kahe tabava kolmese toel sai Koigi ette 12:10, taastas Aravete eduseisu ja võitis avaveerandi 20:16. Teisel veerandil jätkus hoogne ründav mäng mõlemalt poolelt (sh. Aravete kolm ja Koigi neli tabavat kolmest, kuid vabaviskeid teenis Aravete avapoolajal vaid 1 Koigi 4 vastu), kuid väikest edu hoidis Aravete. Eduseis siiski suuremaks kui 31:26 ja 38:34 ei kasvanud ning poolajavileks jõudis Koigi viigini 40:40.\nTeisel poolajal tõstis Koigi oluliselt mängutempot ja Aravete sellega kaasa tulla ei suutnud. Koigi tabas kaugelt ja lähedalt, jooksis kiirrünnakuid ja teenis vabaviskeid, millele Aravete suutis vastata mõne üksiku korviga. 14:0 spurdi järel oli Koigi edu 54:42, peagi 60:44, 65:46 ja kolmas veerandaeg lõppes nende juhtimisel 73:53. Neljandat veerandaeg alustas Aravete kuue järjestikus punktiga – 59:73, kuid Koigi end üllatada ei lasknud ja ründemootor käis peagi täistuuridel. Seisult 83:64 tehtud 9:0 spurt aitas vormistada 94:66 võidu. Nüüd jääb üle oodata kohamänge, kus võistkonnad kohtuvad tõenäoliselt uuesti ja siis on loodetavasti ka Aravete juba täisrivistuses.\nMäng nr. 33 – L 14.01 Väätsa, Väätsa – Plastrex 57:54\nVäätsa-Plastrex vastasseis oli taas pingeline ja kulges tõusude ja mõõnadega, nagu viimased omavahelised mängud ikka olnud on. Väätsa alustas kohtumist 6:0 ja kerge initsiatiiviga, avaveerandi lõpus sai Plastrex korra ette 13:15, kuid veerand lõppes viigiliselt 15:15. Teisel veerandil läks Väätsa jälle juhtima ja jõudis eduni 29:21, kuid Plastrexi 10:0 spurt viis omakorda nemad ette 33:31 ja aitas võita poolaja 35:32. Kolmas veerandaeg kuulus Plastrexile, kui veerandi keskel 40:40 seisul visati 10 vastuseta punkti ja juhiti 50:40. Edu oleks võinud olla suurem, kuid 11st vabaviskest tabati vaid 3. Viimane veerandaeg ja ühtasi ka sõna kuulus siiski Väätsale. Seisul 42:52 tehti kõigepealt 9:0 spurt ja vähendati vahe minimaalseks 51:52, Plastrex sai siis ühe korvi, millele Väätsa vastas kuue punktiga ja võitis mängu 57:54.\nMäng nr. 32 – P 08.01 E-Piim SPH, KK7 – Väätsa 64:81\nMäng KK7 ja Väätsa vahel tõotas taas pingelist lahingut nagu viimastel aastatel see ikka on olnud. Nimelt on Väätsa Retro ja Plastrexi kõrval üks kolmest “sõbravõistkonnast” kellega mängu alati oodatakse. Seekord sujusid aga Väätsa asjad selgelt paremini. Kohe mängu alguses saavutati 10:3 edu, kuid KK7 võitles end mängu tagasi ja seis oli peagi 10:12. Avaveerandi lõpus oli taas kindlam Väätsa, kes võitis perioodi 20:14. Teisel veerandil tuli KK7 21:24 peale, kuid peagi oli Väätsa ees 28:21. Vahe kõikus siia ja sinnapoole, kuid poolaja võitis ikkagi Väätsa 31:21.\nTeisel poolajal võitles KK7 kõvasti , et lähemale tulla, aga edu see esialgu ei toonud. Hoopis Väätsa tegi 50:41 seisult 8:0 spurdi ja läks ette 58:41 ning tundus, et selle mänguga on ühel pool. Neljandal veerandil tegi KK7 veel tugevaid pingutusi mängu päästmiseks ja jõudis 49:62 ja 60:71 peale, kuid siis said padrunid otsa ja Väätsa vormistas viimastel minutitel kindla 81:64 võidu.\nMäng nr. 31 – P 08.01 Järva-Jaani, Koigi – Järva-Jaani 102:53\nKui hooaja esimeses mängus purustas Koigi kodusaalis Järva-Jaani 134:31, siis seekord tegi Järva-Jaani oma kodusaalis parema mängu ja vahe jäi 50 punkti jagu väiksem. Koigi tase on hetkel siiski selgelt parem ja mäng võideti kindlalt 102:53.\nMäng nr. 30 – L 07.01 Paide ÜG, Plastrex – Aravete 75:105\nTabeli teise koha meeskonna ja 5-7. koha peale heitleva Plastrexi mängus oli favoriit teada ja mõlemad võistkonnad võtsid mängu küllaltki rahulikult. Aravete saavutas 11:7 edu, kuid siis üllatas Plastrex 8:0 spurdiga ja pääses ette 15:11. See sundis Aravetet ennast kokku võtma ja 11:0 spurdiga taastati edu 22:15. Avaveerand võideti 31:19. Teisel veerandajal suutis Plastrexi esialgu viisakat vahet hoida ja seda kuni seisuni 32:44. Siis kõmmutas Aravete 13 punkti järjest ja selle toel võitis poolaja 59:37. Kolmandal veerandil vahetati rõõmsalt korve, kuid aeg-ajalt vastas Aravete Plastrexi korvile kahega. Plastrex suutis nelja tabava kolmesega vahet enam-vähem sama hoida ja Aravete juhtis kolmanda veerandi lõppedes 81:55. Neljandal veerandil lõbus korvpall jätkus. Kõigepealt vahendas Plastrex vahe 61:81 peale, kuid paar minutit hiljem oli see 61:88. Mängu lõppedes oli tablool Aravete kindel võit 105:75.\nMäng nr. 29 – L 07.01 Paide ÜG, Retro – KK7 84:76\nViimastel aastatel on Retro ja KK7 omavahel pidanud mitmeid tuliseid kohtumisi ja see vastasseis on omandanud Paide (päritolu) vanade ja noorte derby mõõtmed. Seekord alustas Retro mängu paremini ja savutas 12:7 ja 18:9 edu, kuid avaveerandi lõpuks kahanes see veidi väiksemaks – 26:20. Teist veerandit alustas Retro 9:0 spurdiga, saavutas 35:20 ja tundus, et seekord midagi pingelist ei tule. Mõni minut hiljem juhiti juba 43:25 ja 51:33 ning poolaeg võideti 51:35. Esimesel poolajal oli KK7 vigastuse tõttu ilma jäänud põhikeskmängijast ja kui kolmandal veerandajal langes viie veaga mängust välja põhimängujuht, siis seisul 38:55 tundus, et rong on selleks korraks läinud. Retro juhtis 62:43, kuid siis tabas KK7 kaks kolmest ja ja veerandi lõppseis 49:64 andis veel õhkõrna lootust.\nNeljandal veerandajal hakkas KK7 vaikselt lähemale nihkuma ja Retro mootor tõrkuma. Kõigepealt jõudis KK7 59:68 peale ja kui peale Retro ühte korvi nende mängumootor korraks täiesti seisma jäi, siis KK7 tehtud 9:0 spurt tõi nad juba 68:71 peale. Paar minutit hiljem pääses KK7 kohtumises esimest korda juhtima 74:73. Mängu lõpus tuli aga väike võidukramp peale ja sisse tulid mitmed valesöödud, lisaks ei märganud kohtunikud tähtsal hetkel seda, et pall lendas Retro mängija kätest korvilauda toetava keti pihta. Neid tegureid edukalt ära kasutanud Retro tegi 11:0 spurdi ja pääses vaid ehmatusega, kui mäng võideti 84:76.\nMäng nr. 28 – L 07.01 Koigi, Koigi – Türi 95:64\nDetsembri lõpus tulise mängu pidanud Koigi ja Türi kohtusid aasta alguses kohe uuesti ja sedakorda Koigis. Kodusaalis mänginud Koigi pani kohe püsti korraliku viskekontserdi, tabades avaveerandil 5 kolmest ja rohkelt muid viskeid ning periood võideti 25:11. Tundus, et Koigi ei soovi seekord midagi juhuse hooleks jätta ja teise veerandi alguses tulistati kohe veel kaks kolmest järjest ja seis 31:11. Türi kohendas seejärel oma kaitset ja see tõigi edu, kui kaotusseis suudeti veerandi keskpaigaks 21:33 peale mängida. Rohkem kolmeseid Koigi sel veerandil ei tabanud, kuid siiski suudeti poolajaks 15-punktiline edu 45:30 saavutada.\nKolmandal veerandil pani Koigi jälle peo püsti ning veerandi keskpaigas juhiti 58:34. Türi vastas 11:2 spurdiga ja seis 45:60, kuid veerandi lõpuks kasvatas Koigi vahe taas üle 20 punkti – 73:52. Neljanda veerandi keskpaigani vahe püsis, kuid seisult 82:62 tegi Koigi 13:0 spurdi ja vormistas lõppseisuks kindla võidu 95:64.\nMäng nr. 27 – R 06.01 Aravete, Ambla – Viking Window 72:82\nEesti Meistrivõistluste Saku I liigas osalevad Ambla ja Viking Window Järvamaa MV põhiturniiril ei osale, kuid mängivad omavahel kaks mängu, et selgitada 1. ja 2. asetus kohamängudeks. Ühtlasi oli käesolev kohtumine hea valmistumine pärast pikka jõulupuhkust järgmisel nädalal jätkuvatele tähtsatele esiliiga alagrupimängudele.\nMõned Ambla põhimängijad jõudsid seoses libedate teeoludega mängule natuke hiljem ning Viking Window ei jätnud seda kasutamata, tulles kohe alguses peale hea energiaga. Kolm järjestikust kolmest ja 9:0 edu oli neile hea sissejuhatus, Ambla vastas küll kiirelt omapoolsete korvidega, kuid Viking suutis algedu hoida ja juhiti veel 23:11 ja 25:12 ning avaveerand võideti 27:16. Teisel veerandil parandas Ambla küll oma kaitset, kuid rünnakul ladusat kokkumängu veel ei leidnud. Selle tulemusena suutis Viking eduseisu vaikselt suurendada ja juhtis 40:25, 45:27 ja võitis avapoolaja 49:31.\nTeisele poolajale tuli omakorda hea energiaga Ambla, andes justkui signaali, et oma kodusaalis ei kavatse nad niisama lihtsalt 20 punktiga kaotada. 11:2 vahespurt tõi nad juba löögiulatusse 44:51 ja veidi hiljem oli seis juba 49:53 ning veerandi lõpus 57:59. Neljandal veerandil leidis uue hingamise ka Viking ja suurendas vahe 69:59, kuid Amblat see ei murdnud ja peagi olid nad 5 punkti kaugusel 64:69. Viking suurendas edu 9 punkti peale 75:66, Ambla tuli 72:77 peale, kuid pingelistel lõpuminutitel vormistas Viking hinnalise 82:72 võidu.\nMäng nr. 26 – R 06.01 Aravete, Aravete – Retro 76:63\nTabelis 2. ja 4. kohal asuvate meeskondade mõõduvõtust võis oodata põnevat lahingut, kuid mängu algus selleks suurt lootust ei andnud. Aravete asus 13:0 juhtima ja võitis avaveerandi koguni 27:8. Siis sekkusid mängu paar hiljem saabunud Retro mängijat ja ka nemad said oma mängu paremini käima. Varsti oli Aravete eduseis sulanud vaid 31:20 peale, kuid siis saadi kraavi veerev vanker tagasi tee peale veerandi lõpus suurendati edu 39:31 poolajavileks 43:31 peale.\nTeisel poolajal hoidis Aravete stabiilselt umbes 10-punktilist edu, kuid Retro ei kavatsenud midagi kergelt ära anda. Natuke lõi nad liimist lahti ühe põhimängija kaks järjestikkust tehnilist viga, millega kaasnes mängust eemaldamine. Kolmanda veerandi järelt juhtis Aravete 59:49. Viimasel veerandil suutis Aravete siiski turvalist edu hoida ja seda ka natuke surendada. Lõppseis 76:63 Aravetele.\nMäng nr. 25 – L 17.12, Türi – Koigi 71:76\nAasta viimases mängus sõitis tabeli liider Koigi külla Türile. Seni kõik mängud suurelt võitnud Koigi oli alguses kohmetu, kuna Türi Linna Võimla on mõõtmetelt natuke väiksem kui tavaline kaasaegne korvpalliväljak ja Türi pääses juhtima 5:0 ja 9:4. Siis põmmutas Koigi lühikese ajaga kolm kolmepunktiviset, mille joon oli ka vanemate reeglite järgi 0,5m lähemal kui praegu, ja läks juhtima 17:11 ning avaveerand võideti 19:14. Teisel veerandil hoidis Koigi mõnepunktist edu, kuni veerandi lõpupoole suurendas selle 31:21 peale, kuid poolajavileks see veidi kahanes – 36:30.\nTeise poolaja alguses viskas Koigi 12 punkti Türi 2 vastu, saavutas edu 48:32 ja tundus, et kõik läheb sama rada nagu teistes senistes Koigi mängudes, kus nad teisel poolajal vastase selgelt üle on jooksnud. Türil olid aga teised plaanid ja paari minut jooksul visati 12 punkti Koigi 5 vastu ja seis 43:53. Kolmanda veerandi lõpus oli aga edukam Koigi ja saavutas mängu suurima eduseisu 66:46. Neljanda veerandi alguses oldi võib-olla oma võidus juba kindlad ja jäädi veidi unelema. Türi tegi 12:0 spurdi ja oli seisul 58:66 tagasi mängus. Paar minutit hiljem oldi juba 4 punkti kaugusel 66:70. Lõpuminutitel suutis Koigi end siiski kokku võtta ja üllatada ei lasknud ning võttis raske võidu 76:71.\nMäng nr. 24 – K 14.12, Järva-Jaani – Plastrex 37:58\nJärva-Jaani kodusaalis ristasid piigid tabeli lõpuosa meeskonnad, kelle jaoks iga võit väga oluline. Paremini alustas mängu Plastrex, kes pääses 7:2 ja 10:5 juhtima. Veerandi lõpuks suutis Järva-Jaani selle vähendada 10:12 peale. Teisel veerandil hakkas Plastrex vahet vaikselt kasvatama, kuid mängust kadus ära hea aur, kui tablooga tekkis probleem ja mäng peatus mitmeks minutiks. Mängu jätkudes suurendas Plastrex eduseisu 22:16 peale, kuid varsti oli Järva-Jaani vaid punkti kaugusel 21:22. Poolaja lõpu mängis kindlamalt Plastrex ja taastas poolajavileks paraja edu 31:23.\nTeist poolaega alustas Plastrex 6:0 spurdiga ja juhtis juba 37:23, kuid Järva-Jaani hakkas kõvasti vastu ja tuli tagasi 36:42 peale. Kolmanda veerandi lõppedes juhtis Plastrex 48:36. Viimasele veerandile vajutas oma pitseri taas probleemne tabloo ja mängu lõpus mindi üle käsitsi ajavõtule. Veerandaja keskpaigas oli Plastrexi edu 56:36 ja korvidevaeses mängus oli selge, et võiduks peaks sellest piisama. Neljandal veerandajal saavutas Järva-Jaani vaid 1 punkti, kuid ka Plastrex ei olnud rünnakul hiilgav visates 10 punkti. Lõppseis 58:37 Plastrexile.\nMäng nr. 23 – P 11.12, KK7 – Plastrex 80:72\nViimaste hooaegadega on KK7 ja Plastrexi vahelised mängud alati parasjagu pinget ja põnevust pakkunud ja seegi kord polnud erand. KK7 oli mänguks hästi häälestunud ja läks kohe 6:0 ette ja hoidis edu kuni 13:7, mille järel tegi Plastrex 9:0 spurdi ja pääses ette 16:13 ning hoidis seda vahet veerandi lõpuni – 20:17. Teisel veerandil pääses ette juba KK7 27:24 ja suurendas edu 33:26 peale. Plastrex proovis vahet tagasi mängida, kuid tabavad kolmesed suurendasid hoopis KK7 edu poolajaks 45:34 peale.\nTeisele poolajale tuli Plastrex kindla plaaniga vahet vähendama asuda ja mõne minuti järel jõutigi 44:50 peale. Veeranda lõpu eel oli vahe sama suur – 51:57, kuid veerandi lõppedes oli KK7 vahe taas suuremaks saanud – 65:53. Plastrex tuli veel 61:67 peale, kuid rohkemaks seekord püssirohtu ei jätkunud. KK7 tabas mitmed tähtsad korvid, suurendas edu 75:63 ja lõpuminutitel hoidis sellest kinni. Lõppseis 80:72.\nMäng nr. 22 – P 11.12, Väätsa – Aravete 61:99\nE-Piim spordihallis neutraalsel pinnal toimunud mängus haaras Aravete kiiresti initsiatiivi ja pääses ette 9:4, 13:6 ja 19:8, kuid tugeva veerandi lõpuga vähendas Väätsa kaotusseisu 20:22 peale. Teise veerandi alguses paugutas Aravete aga 19:0 spurdi ja sellest Väätsa enam ei toibunudki. Teise veerandi võitis Aravete 31:7 ja poolaja 53:27.\nTeisel poolajal jätkas Aravete eduseisu kasvatamist ja kolmanda veerandi lõpuks oli see juba 80:42. Neljandal veerandil suutis Väätsa juba võrdsemalt mängida ja vahe enam ei kasvanud. Lõppseis 99:61 Aravetele.\nMäng nr. 21 – P 11.12, Retro – Järva-Jaani 55:30\nRetrohõngulises, kuid endiselt igati heas korras Paide Ühisgümnaasiumis toimunud mängus oli mõlemal meeskonnal raskusi oma ründemängu leidmisega. Mängiti tugevalt kaitses, vahetati formatsioone ja aeti vastaseid segadusse ning ilmselgelt polnud kummalgi meeskonnal parim viskepäev. Avaveerandi pingelise pusimise järel juhtis Järva-Jaani. Teisel veerandil pani Retro aga oma korvile kaane peale ja võitis perioodi 11:3 ning poolaja 26:19.\nKolmas veerand oli huvitav selle poolest, et kumbki meeskond ei teeninud ühtegi vabaviset. Korvidevaese veerandaja võitis Retro 10:6 ja suurendas edu 36:25 peale. Neljandal veerandil sai Retro oma mängu rohkem voolama ja muututi märksa teravamaks, mille tulemusena teeniti lausa 20 vabaviset, millest realiseeriti küll vaid 9, kuid ikkagi aitas see liikuda raske, kuid kindla 55:30 võidu suunas.\nMäng nr. 20 – L 10.12, Koigi – Plastrex 105:64\nEsimesel veerandil favoriit Koigil kohe suurt vahet sisse mängida ei õnnestunud, kuid seisult 18:12 tehtud 9:0 spurt tõi juba soliidse 27:12 edu. Teisel poolajal õnnestus Plastrexil pingevaba mänguga vahe sama suurena hoida ja poolaja võitis Koigi “vaid” 45:30.\nTeisel poolajal hakkas Koigi korralikult korvi all lammutama ja seal polnud Plastrexil midagi vastu panna. Kolmanda veerandi lõpus oli Koigi edu juba 67:40, kuid kuue järjestikuse punkti tõi Plastrex veerandi lõpuks tabloole seisu 67:46. Viimane veerand sai, aga Plastrexi ramm lõplikult otsa (samas hoiti jõudu järgmise päeva mänguks KK7-ga) ja Koigi pani korraliku show püsti. Korve pakuti igale maitsele ja Koigi võitis viimase veerandi 38:18 ja kogu mängu 105:64.\nMäng nr. 19 – L 10.12, Järva-Jaani – Türi 51:92\nTüri läks mängu kohe 6:0 juhtima, kuid esialgu ei lasknud Järva-Jaani neid kaugele eest ära. Avaveerandi võitiski Türi sama suure vahega 20:14. Teisel veerandil juhiti 8:2 spurdi toel juba 28:16, kuid kolm tabavat kolmest tõid Järva-Jaani lähemale 25:31. Poolaja viimased 10 punkti viskas Türi ja taastas turvalise eduseisu 43:27.\nTeisel poolajal pani Türi peale sellise tempo, mille vastu Järva-Jaanil rohi puudus. Kuigi Türi viskas tervelt 15 vabaviset mööda, siis võitsid nad teise poolaja ikkagi suurelt 49:24 ja kogu mängu 92:51.\nMäng nr. 18 – P 4.12, KK7 – Türi 56:80\nEelmisel hooajal sai KK7 kaks magusat võitu Komisjonikaup/Pehmesisustus üle, kes sel hooajal mängib Türi nime all. Kui KK7 kaotas kahe hooajal vahel mitu võtmemängijat, siis Türi oli seni näidanud väga head mängu. Mäng kulges mõlemapoolsete tõusude-mõõnadega, kuid suurema osa võrdselt. KK7 sai ette 8:6, kuid mõni minut hiljem oli taga 8:14 ning avaveerandi lõppedes jälle ees 21:16. Teisel veerandi keskel pääses juhtima jälle Türi ja suutis mõnepunktist edu hoida ning võitis poolaja 38:34.\nKolmanda veerandi alguses oli Türi edu napp 40:38, kuid tugeva kaitsega sunniti KK7 rünnakumasin kinni kiiluma. Türi läks ette 46:38 ja juhtis kolmanda veerandi järel 54:51. Neljandat veerandi alustati kolme järjestikuse korviga, mis tähendas üle kahe veerandi ulatuvat spurti 14:0, seis oli 62:41 ja KK7-l vähe lootust midagi päästa. Vahet oluliselt väiksemaks enam ei saadudki ja Türi võttis kindla 80:56 võidu.\nMäng nr. 17 – P 4.12, Koigi – Väätsa 112:48\nKodusaalis mänginud Koigi vastu suutis Väätsa vaid esimesel veerandajal enam-vähem samas tempos püsida. Koigi 13:2 edu sulas 13:9 peale, kasvas uuesti 21:14 ning seejärel alustati avaveerandil spurti, mis jätkus teisel veerandil. Koigi viskas järjest lausa 23 vastuseta punkti, mis tõi tabloole seisu 44:14 ja mäng oli sisuliselt tehtud. Vahe jätkas aga tasapisi kasvamist ja poolajaks oli see 63:22.\nTeisel poolajal Koigi show jätkus. 15:0 spurdi järel oli seis 82:24 ja kolmanda veerandi lõppedes 92:33. Viimasel veerandil jätkus mängu vormistamine, sest pooliku koosseisuga Väätsast ei olnud sel päeval Koigile vastast. Lõppseis 112:48.\nMäng nr. 16 – P 27.11, Türi – Retro 82:41\nTüri Majandusgümnaasiumi võimlas toimunud mängus oodati top4 võistkondade vahel vihast heitlust ja esimene veerand andis selleks lootust. Türi haaras küll kiire edu 9:4, kui Retro püsis mängus. Veerandi lõpus oli Türi eduseis 21:12, kuid viis järjestikust punkti tõid Retro löögiulatusse 17:21 ja teise veerandi alguses mindi juba juhtima 22:21. Türi tegi sellest omad järeldused ja 16:2 spurt oli tõsine vastulöök, mis andis neile 37:24 edu. 13-punktilise Türi eduga lõppes ka poolaeg 42:29.\nTeisel poolajal püüdis Retro vahet vähendada, kuid kohutav vabavisketabavus 1/8 tegi selle raskeks. Türi suurendas stabiilselt vahet ja kolmanda veerandi lõpuks oli nende edu juba 62:37. Võidulootuse kaotanud Retro tegutses viimasel veerandil eriti tujutult ja suutis visata vaid 4 punkti. Türi lustis seevastu täiega, viskas 20 punkti ja võitis kogu mängu suurelt 82:41.\nMäng nr. 15 – P 27.11, Järva-Jaani – Väätsa 55:74\nKoigi võimlas toimunud mängus alustas Väätsa kohe hoogsalt ja sai 8:3 eduseisu, kui Järva-Jaani tuli kiirelt mängu tagasi ja tõi tabloole viigi 10:10 ja läks ka ette 15:12. Avaveerandi lõppedes suudeti seda edu hoida – 21:20. Teist veerandit alustas Väätsa 11:0 spurdiga ja pääses ette 31:21 ja 39:26. Veerandi lõpu korvidega sai Järva-Jaani vahet natuke väiksemaks 31:39.\nTeise poolaja alguses otsustas Väätsa mängu kohe kotti pista, kui 14:2 spurdi järel oli nende edu 53:33. Järva-Jaani vastas 7:0 spurdiga ja seis 40:53, kuid Väätsa taastas peagi 20-punktilise edu 62:40. Suurt edu enam käest ei antud ja mäng lõppes Väätsa võiduga 74:55.\nMäng nr. 14 – P 27.11, Koigi – Aravete 92:68\nLiidrite mängus kohtusid Koigi võimlas Koigi ja Aravete. Esimene veerand oli tasavägine punkt-punkti heitlus, kus eduseisu said nautida mõlemad, kuid avaveerandi lõppedes juhtis napilt Aravete 21:20. Teisel veerandil võrdne mäng jätkus, kuid Koigi haaras mõnepunktilise edu ja hoidis seda poolaja lõpuni, mis lõppes nende eduseisul 46:39.\nTeisel poolajal tuli Koigi kohe hoogsalt peale ja haaras 55:45 eduseisu. Aravete proovis vahet mitte suuremaks lasta, kuid kolmanda veerandi lõpus tehtud 9:0 spurt andis Koigile juba 71:54 eduseisu. Neljandal veerandil sai Aravete ründejaks otsa ja Koigi purjetas 14:1 spurdi toel 92:68 võiduni.\nMäng nr. 13 – L 26.11, Järva-Jaani – KK7 56:63\nSeni võiduta meeskondade vahelist heitlust alustas paremini KK7, kes asus 10:0 juhtima. Mõni minut hiljem oli tablool juba viik 12:12 ja ka avaveerand lõppes viigiliselt 16:16. Teist veerandit alustas Järva-Jaani tabava kolmesega, aga KK7 vastas teise 10:0 spurdiga ja läks ette 26:19. Järva-Jaani asus tasapisi vahet vähendama ning poolajavileks jõuti 3 punkti kaugusele 29:32\nTeise poolaja alustuseks viskas KK7 kuus punkti järjest ja taastas soliidse edu 38:29. Taaskord oli Järva-Jaani ülesanne vahet vähendama asuda ja sellega saadi ka hakkama kui seekord jõuti juba 1 punkti kaugusele 41:42, kuid kolmanda veerandi lõpus leidis KK7 jälle oma hoo ja taastas 9-punktilise edu 52:43. Viimasel veerandil KK7 vahet enam 7 punktist väiksemaks ei lasknud enne viimast minutit, kui tablool oli nende edu 60:56, kuid vabavisetega vormistati lõppseisuks võit 63:56.\nMäng nr.12 – P 20.11, Plastrex – Väätsa\nPlastrexi ja Väätsa vastasseisud on omandamas põhimõttelise vastasseisu mõõtmeid, kuna 2014. aastal alistas Plastrex kohamängudel Väätsa pingeliste mängude järel 2:1. 2015. aastal kaotas Plastrex kohamängudel Väätsale dramaatilise viimase mängu järel omakorda mängudega 1:2. Eelmisel hooajal oli Plastrexi kord eespool olla, kui põhiturniiri mängus alistati Väätsa napist napimalt 58:57 ja vahegrupis natuke kindlamalt 60:51.\nSelle hooaja mängu alustas Väätsa enesekindlalt ja läks kolme tabava kolmese abil 13:4 juhtima. Plastrexi mõttepaus tõi edu ja vahe hakkas kiirelt vähenema. Kõigepealt jõuti 13:15 seisuni, peagi juhiti 20:17 ja avaveerand võideti 22:21. Teist veerandit domineeris Plastrex kui 30:23 edu järel lasti Väätsa korra lähemale 32:27, kuid poolaeg lõpetati 8:0 spurdi ja 40:27 eduga.\nTeisele poolajale tuli Väätsa mängu kindla plaaniga mäng enda kasuks kallutada ja pani kõik mängu nii taktikaliselt kui võitluse koha pealt. Plastrex suutis esialgu hoida ligikaudu 10-punktilist edu, kuid Väätsa ponnistused hakkasid vaikselt vilja kandma.- 37:50 kaotusseis vähendati mõne minutiga 47:52 peale. Kolmanda veerandi lõpuks taastas Plastrexi siiski 10-punktilise edu 57:47. Neljandal veerandil tuli Väätsa veel vihasemalt peale ja vähendas vahe 53:59 ja 61:65 peale, kuid Plastrex pidas vastu ja võttis hinnalise 68:62 võidu.\nMäng nr.11 – L 19.11, Aravete – Türi 69:62\nTüri alustas mängu 6:0 eduga, kuid Aravete tuli 10:11 peale ja kuigi Türi kasvatas edu 16:10 peale, oli peagi Aravete juhtimas 19:18 (R.Tikkolt 5 tabavat kolmest). Avaveerandi võitis siiski Türi 22:19. Teine veerand oli punktivaene ja ka vabaviskeid tabasid mõlemad meeskonnad viletsalt (Aravete 6st 2 ja Türi 4st 0), kuid Aravete haaras poolajaks 33:32 edu . Teist poolaega alustas Aravete kahe tabava vabaviskega, millele Türi vastas 7 järjestikuse punktiga ja haaras 39:35 edu. Aravete tegi 10:0 spurdi ja taastas edu numbritega 45:39 ja peagi oli see 51:41, kuid veerandi lõpus viskas Türi neli punkti järjest ja viimasele veerandile mindi vastu Aravete eduseisus 51:45. Neljandat veerandit alustas paremini Türi, kes läks ette 53:51 ja jätkus punkt-punkti mäng, kus igale Türi korvile oli Aravetel vastus olemas, kuni seisult 58:50 tegi Aravete 8:0 spurdi toel seisuks 66:60 ja see sai selles mängus otsustavaks. Lõppseis Aravetele 69:62.\nMäng nr.10 – P 13.11, Plastrex – Türi 66:69\nEelmise hooaja omavahelise mängu võitis Türi (toona kanti nime Komisjonikaup/Pehmesisustus, kuid võistkonna tuumik on sel aastal sama) 87:46 ja enne mängu ei olnud Plastrexil muid ootusi, kui et seekord tasavägisem lahing anda.\nMängu algus oli kompiv ja korvidevaene, nelja mänguminuti järel juhtis Plastrex 6:4. Türi läks ette 9:4 ja 13:8, kuid veerandi lõpp kuulus Plastrexile, kes haaras minimaalse edu 16:15. Teisel veerandil hoidis Plastrex paaripunktilist edu, Türi jõudis viigini 23:23, Plastrex läks ette 28:23 ja pärast 8:0 spurti oli omakorda ees Türi 31:28 ja võitis poolaja 33:30.\nKolmandal veerandil hoidis Türi stabiilselt paaripunktilist edu, kuid Plastrex ei lasknud neid eest ära – suurim vahe oli 6 punkti ja väikseim 2 punkti. Kolmanda veerandi lõppedes juhtis Türi 53:49. Neljandat veerandit alustas Plastrex 6:0 spurdiga ja pääses ette 55:53, kuid Türi viigistas kohe 55:55 peale. Plastrex läks ette 59:55, mille peale Türi viskas seitse vastuseta punkti ja juhtis 62:59. Plastrex viigistas kolmesega seisu 62:62 peale. Lõpuminutitel pääses Türi kolme punktiga ette ja kuigi Plastrexil oli võimalus mäng lisaajale viia, võttis Türi seekord 69:66 võidu.\nMäng nr.9 – P 13.11, KK7 – Aravete 66:83\nEsimene veerand hakkas Aravete domineerimisel, kui haarata mõnepunktine edu ja tabloo näitas nende edu 6:2, 14:8 ja 17:10, avaveerand võideti 27:15. Aravete oli visanud 5 kolmest ja etteruttavalt võib öelda, et kaugvisete sadu jätkus terve kohtumise vältel (ilutulestiku korraldasid Aravete poolelt M.Matkamäe 7 ja R.Tikko 6 tabava kolmesega). Väikesel mõttepausil tegi KK7 aga õiged järeldused ja teist veerandit alustati kolme tabava kaugviske ja kokku 13:0 spurdiga, mis andis neile 28:27 edu, veidi hiljem juhiti 31:28. Nüüd oli Aravete kord omad järeldused teha ja kohe tehtigi 10:0 spurt ja haarati 38:31 edu. Poolajaks juhtis Aravete 46:40.\nTeisel poolajal tuli KK7 jälle energiliselt peale ja jõuti 44:46 seisuni, kuid sealt edasi võttis Aravete asjad kindlalt kontrolli alla. Igale KK7 punktile vastati mitmekordselt ja edu hakkas kasvama – 51:44, 55:45 ja kolmanda veerandi lõpuks oli see 64:50. Neljanda veerandi alguses kasvas Aravete edu juba 74:52 ja mäng oli sisuliselt tehtud. Lõppseis 83:66 Aravete kasuks.\nMäng nr.8 – P 06.11, Retro – Väätsa 77:61\nEelmisel hooajal võitis mõnevõrra üllatuslikult omavahelise mängu Väätsa 57:54 ja tasavägist lahingut oli oodata ka seekord. Mäng kulges tõusude ja mõõnadega, kus peale Retro 2:0 edu läks Väätsa juhtima 9:2. Retro vähendas vahe 10:12 peale ja pääses ka ette 17:14, kuid avaveerandi võitis Väätsa 18:17. Enamuse teisest veerandist hoidis Väätsa mõnepunktilist edu, kuid poolajaks olid tablool viiginumbrid 30:30. Kolmandal veerandil hoidis Retro stabiilselt mõnepunktilist edu ja seda seisuni 43:39, aga siis tehti 7:0 vahespurt, mis tähendas 50:39 ja see võis olla mängu väike murdemoment. Neljandal veerandil tuli Väätsa järgi 50:54, kuid kaks järjestikust kolmest Retrolt tähendasid nende edu 60:50. Seisult 63:54 tehtud 9:0 spurt, mis tegi seisuks 72:54 tegi sotid lõplikult selgeks. Revansh Retrole seisuga 77:61.\nMäng nr.7 – P 06.11, Koigi – Järva-Jaani 134:31\nEelmisel päeval põhiturniiri põhikonkurendi Retro alistanud Koigi alustas kohe täiskäigul. Mängu alustati 18:0 spurdiga ja kuigi seejärel sai Järva-Jaani mõned korvid, oli avaveerandi lõppedes Koigi edu 27:4. Teist veerandit alustas Koigi 24:0 spurdiga ja seis tablool 51:4 näitas, et Koigi on hetkel omaette klassist. Sealt edasi kogus end ka Järva-Jaani ja hakkas rohkem korve saama, kuid lõppseis näitas Koigi ülekaalukat võitu 134:31.\nMäng nr.6 – L 05.11, Koigi – Retro 97:77\nEelmise hooaja 3. koht ja 4. koht kohtusid hooaja varases faasis ning vähemat kui tuline lahing ei olnud siit oodata. Esimesel veerandajal paugutatigi kõikidest torudest – Koigi tulistas lausa 8 kolmest, kuid Retro ei jäänud palju maha. Avaveerand Koigile 33:26. Teisel veerandil ründav mäng jätkus, kuid edukaid kolmepunktiviskeid nähti vähem. Teine veerand Koigile 26:17 ja poolajaks edu 59:43.\nTeisel poolajal hakati rohkem rõhku panema kaitsetööle ja veerandaja võiduga 15:12 suutis Retro natuke vahet vähendada, kuid Koigi edu oli 71:58. Retro pusis end seisuni 71:80, kuid siis sai püssirohi otsa. Koigi tegi 16:2 lõpuspurdi ja võitis mängu 96:77.\nMäng nr.5 – P 30.10, E-Piim SPH\n18:30 Plastrex – Retro 59:66\nMõned pildid: http://jarvateataja.postimees.ee/3892467/maakond-tuleb-taita-pallimanguringidega\nEelmisel hooajal võitis Retro Plastrexit 68:38. Kuid nii nagu Järva-Jaani suutis Aravetele hambaid näidata, suutis seda ka Plastrex Retrole. Retro asus mängu alguses kohtumist juhtima 7:2, 14:5 ja 17:7 ning see tempo ennustas eelmise aasta mängu vahet. Plastrex suutis aga avaveerandi lõpus visata 6 vastuseta punkti ja seis oli 13:17. Teisel veerandil tuli Plastrex kohe püsside paukudes välja ja viskas 10 punkti järjest (spurt üle kahe veerandi 16:0!) ja haaras 23:17 edu. Sellest hoobist Retro kiirelt ei toibunud ja Plastrex võitis poolaja 36:28.\nKolmas veerand oli tõsine kaitselahing, kus Retro kraapis end küüntega lähemale ja võitis veerandi 11:6 (sellest Retro vabavisked 10/4 ja Plastrexil 4/2). Enne viimast veerandit oli Plastrexi edu 42:39. Neljanda veerandi alguses jõudis Retro ühe punkti kaugusele 43:44, millele Plastrex vastas 9:0 spurdiga ja pääses ette 53:43, kuid see jäi ka nende viimaseks energiapuhanguks. Retro pani kaitses ja rünnakul oma rammu maksma, tegi 19:0 spurdi ja otsustas sellega ka mängu saatuse. Lõppseis 66:59 Retrole.\nMäng nr.4 – P 30.10, E-Piim SPH\n17:00 KK7 – Väätsa 56:69\nMõlema võistkonna jaoks oli see teine mäng ja mõlemad proovisid eelmise päeva kaotusest oma järeldused teha. Väätsa oli mänguks selgelt paremini valmis ja võitis avaveerandi koguni 16:3. KK7 asjad ei toiminud kaitses ega rünnakul. Teine veerand jätkus samas tempos Väätsa eduseisuni 29:8. Siis pääses KK7 mäng järsku paisu tagant välja ja 14:0 spurdi toel jõuti 22:29 peale. Veerandi viimane korv ja edu Väätsale poolajaks 31:22.\nTeisel poolajal oli Väätsa teinud KK7 spurdist õiged järeldused ja võttis ohjad taas enda kätte. Peagi juhiti 43:25 ja kuigi KK7 jõudis veel 36:48 peale, siis päris ohtlikuks enam ei saadudki. Väätsa hoidis viimasel veerandil stabiilset edu ja vaid KK7 tabavad kolmepunktivisked ei lasknud vahel suuremaks käriseda. Lõppseis 69:56 Väätsale ja eelmise hooaja kaotuse 73:81 eest oli revanš võetud.\nMäng nr.3 – L 29.10, Väätsa\n17:00 Väätsa – Türi 49:69\nEelmisel hooajal jäi tuline Väätsa – Komisjonikaup/Pehmesisustus mäng 45:57 ning korraliku madinat võis oodata ka seekord. Komisjonikaup/Pehmesisustus kannab sel hooajal nime Türi ning põhineb suuresti samadel mängijatel, kuid juurde on võetud ka Türi poisse.\nMängu alustas kodusaalis paremini Väätsa, kes pääses 11:3 juhtima, kuid Türi jõudis 11:11 viigini. Avaveerandi võit siiski Väätsale 16:12. Teisel veerandil püsis võrdne mäng, kuid tugevama veerandi lõpuga sai poolajaks juhtima Türi 29:25.\nTeisel poolajal hakkas Türi eest ära libisema ja pääses ette 41:29, Väätsa tuli järgi 35:41 peale, kuid kolmanda veerandi lõpuks Türi ees 48:37. Neljandal veerandil Väätsa suurt come-backi teha ei suutnud ja hoopis Türi suurendas tasapisi vahet – Lõppseis 69:49 Türile.\nEsimeste mängude põhjal võib öelda, et Türi ja Väätsa on füüsiliselt tugevad võistkonnad, kelle vastu kellegil kerge olema ei saa. Tõenäoliselt sihivad mõlemad kohta esinelikus.\nMäng nr.2 – L 29.10, Järva-Jaani\n14:00 Järva-Jaani – Aravete 63:81\nKui eelmisel hooajal võitis omavahelise mängu Aravete suurelt 78:38, siis seekord oli mäng hoopis teisest puust. Poolajal oli Aravete edu vaid mõnepunktine, kuid viimasel kahel veerandil pandi oma paremus siiski maksma.\nJärva-Jaani on igal aastal teinud sammu liiga keskmikele lähemale ja kerget jalutuskäiku ei saa nende vastu ilmselt keegi oodata. Aravete omakorda võib kõigiga võrdselt mängida, kuid neil sõltub see kindlasti kokkusaadud koosseisust.\nMäng nr.1 – L 29.10, Koigi\n12:00 Koigi – KK7 106:56\nKK7 püsis esimesel veerandil ilusti mängus ja juhtis 9:4, kuni Koigi vastas 10:0 spurdiga ja pääses ette 14:9, poolaja lõppedes juhiti 25:15. Teisel veerandil püsis võrdne mäng, kuid Koigi suurendas tasapisi edu ja juhtis poolaja lõppedes 47:13.\nKolmandal veerandajal jätkas vahe tasapisi kasvamist ja kolmanda veerandi lõppedes oli Koigi edu 69:47. Neljandal veerandil rebiti aga KK7 kaitse ribadeks, kui alustuseks 13:1 spurt (82:48) ja mõned minutid hiljem lausa 20:0. Nii kasvas vahe mängu lõpuks mäekõrguseks – 106:56.\nKoigi tõestas, et põhiturniiri võidule favoriit nr.1 ning sel hooajal rohkem noorematele mängijatele toetuv KK7 sai kohe hea õppetunni.


Vaata, milliste tegudega paistsid silma tänavused julged kodanikud - Eesti - Postimees: Värsked uudised Eestist ja välismaalt\nJustiitsminister Andres Anvelt, riigi peaprokurör Lavly Perling ning politsei- ja piirivalveameti peadirektor Elmar Vaher tunnustavad täna aumärgiga julgete tegudega silma paistnud inimesi. Postimees tutvustab lähemalt tegusid, mis kümnele inimesele aumärgi tõid.\nKokku esitati justiitsministeeriumile 27 kandidaati, kellest komisjon otsustas aumärgiga tunnustada kümmet inimest.\n7. juunil sõitis Villi Martinson Tallinnas autoga, kui märkas Siili bussipeatuse läheduses, et üks naine lebab maas. Kuna ta arvas, et naisel on mingi terviserike, aeglustas ta sõitu, et abi pakkuda. Samas pani ta tähele, et kannatust eemaldub joostes üks mees. Villi uuris kannatanult juhtunu kohta ja viimane ütles, langes röövi ohvriks. Aega raiskamata hakkas Villi majade vahele jooksnud meest esmalt autoga ja hiljem joostes taga ajama. Mehe kätte saanud, võttis temalt ära röövitud kaelaketi. Röövel pääses siiski põgenema. Villi pöördus aga politsei poole ja tänu tema tunnistusele ning auto pardakaamera salvestusele õnnestus politseil mõned päevad hiljem röövel tabada. Röövel tunnistas üles veel mitu sarnast kuritegu.\nAivar Sarapuu, Gennadi Simulask\nAivar Sarapuu. Foto: Erik Prozes\n19. augustil sõidutas taksojuht Aivar Sarapuu Haapsalus panka ühe eaka naisterahva, keda ta nägupidi teadis ja kellega oli kaasas üks noorem mees, keda ta polnud taksojuhina varem linnapildis märganud. Naisterahvas oli ilmselgelt endast väljas ja noormees käitus Aivari arvates kuidagi kahtlaselt. Kui ta oli kliendid panga juures välja lasknud, võttis ta ühendust oma politseiuurijast abikaasaga, kellele rääkis üldjoontes juhtunust. Koos sõitsid nad panka ja avastasid naisterahva ootamas telleri järjekorras, et oma arvelt raha välja võtta. Naisterahvaga vesteldes sai uurija kohe aru, et vanur võib olla pettuse ohvriks langenud. Kelm oli aga selleks ajaks panga juurest lahkunud. Samal päeval veidi hiljem tuli Aivarile telefonitsi uus takso kutse. Klienti peale võttes tundis Aivar ära eelnevalt nähtud võõra noormehe. Kui klient oli taksost lahkunud teavitas Aivar sellest mehest kriminaalpolitseinikke ning palus ka teistel taksojuhtidel tema kirjeldatud meest märgates sellest politseile teada anda. Samal päeval tellitigi takso Uuemõisa Peugeoti keskuse juurde, kuhu sõitis taksojuht Gennadi Simulask, kes keskuse juurde jõudes tundis ära ühe meestest, kes vastas Aivari kirjeldustele. Gennadi sõitis meestest alguses mööda ja helistas samal ajal politseile. Seejärel sõitis ta tagasi klientide juurde, võttis peale kaks meest, kes soovisid sõita linnalähedasse odavamasse ööbimiskohta. Gennadi sõitis meelega aeglaselt linnast välja, et politseinikud jõuaksid talle järele ning märganud juba enda järel sõitvat politseisõidukit, peatas takso ning politsei pidas kahtlusalused kinni. Selgus, et noormehed on tõepoolest pannud toime kelmusi ning mõlemad isikud on praeguseks vahistatud.\n3. juuni õhtupoolikul pidas Gunnar Tilk Raplamaal, Vigala vallas, Tallinn-Pärnu-Ikla maanteel kinni joobes veoautojuhi ja takistas tal politsei saabumiseni lahkumast. Gunnari tähelepanu pälvis, et veoauto kaldus pidevalt oma sõidurajalt kõrvale ja tekitas ohtlikke olukordi. Ares olles teatas mees olukorrast politseile ja Enge bensiinijaama juures saadi veoauto koos kaasliiklejaga pidama. Veoauto ust avades vajus sellest välja juht, kes oma joobe tõttu kaugemale minna ei jõudnud kui kraavi pervele, kuhu ta kuni politsei saabumiseni jäi. Mehel oli veokis poolik viinapudel ja joove nii suur, et ta ei olnud võimeline alkomeetrisse puhuma. Veokijuhi pidama saamisega hoidis Gunnar ära raske tagajärje ja tõestas, et kodanikujulgus on üks osa igapäevase turvatunde saavutamisel.\n23. märtsi pärastlõunal ründas kurjategija Tartus Pauluse surnuaial üht naist, lõi teda ning röövis talt käekoti ning kilekoti. Rünnaku tagajärjel kukkus naine pikali. Kurjategija jooksis sündmuskohalt minema. Kannatanu appihüüdmist kuulis pealt Tõnis Lõhmus, kes asus kurjategijat jälitama ning kaasas veel ühe meesterahva, kes vahendas kurjategija liikumist politseile. Tänu Tõnise julgele tegevusele pidas politseipatrull röövli kinni. Kurjategija oli röövitud esemed juba jõudnud ära visata, aga seda nägi Tõnis pealt ning oskas patrulli juhendada, kust on võimalik röövitud kott leida. Röövel vahistati ja kannab tänase päevani vanglas karistust.\nJoel Veskilt, Maiko Heinsalu\nMaiko Heinsalu. Foto:\nJoel Veskilt. Foto\n4. veebruari õhtul oli Joel Veskilt Rakveres sisseoste tegemas. Jõudes ostukäruga kassade juurde, nägi ta seal ühte meest, kes oli väga ärritunud ja kõneles valjul häälel kauplusetöötajatega. Ühel hetkel pani mees käe taskusse, tõmbas välja noa, lõi selle lahti ning ründas kaupluse naistöötajat. Seda märgates reageeris Joel koheselt ja lükkas ostukäru meesterahva ja naistöötaja vahele, et takistada rünnakut. Peale seda ründas mees juba Joeli. Rünnaku tõrjumiseks lükkas Joel mehe ostukäruga pikali ja üritas mehelt nuga kätte saada. Kogu seda olukorda nägi pealt ka kaupluses viibiv Maiko Heinsalu. Nähes, et midagi on valesti, pani ta oma ostukorvi maha ja aitas Joelil agressiivse mehe relvituks teha. Noaga mees üritas neile maas lamades vastupanu osutada, kuid Maiko pani talle põlve peale ja hoidis teda kinni, kuni jõudis kohale politsei, kellele ründaja üle anti. Tänu Joeli ja Maiko kiirele reaktsioonile, sihikindlusele ning ennastsalgavale julgusele, õnnestus ära hoida relvastatud kallaletung kaupluse naistöötajale.\n(Teised julged kodanikud ei olnud kahjuks autasustamisel kohal - T.K)\n19. veebruari lõuna ajal väljus Aleksandr Jevdokimov kodust ning märkas, et Narvas Kangelaste tänaval asuva maja juures parklas on tema naabrile kuuluval autol Ford Focus aken katki löödud ning juhi istmel toimetab tundmatu isik. Sõidukile lähenedes, märkas Aleksandr, et auto salongis viibiv noormees üritab automakki välja tõmmata. Aleksandri hüüatuse peale hüppas tundmatu isik autost välja ning jooksis minema. Aleksandr omakorda reageeris kiirelt, istus oma autosse ning otsustas põgenevale kurjategijale järgneda, samal ajal helistas ta politseile ning teavitas toimunust. Jõudes Pähklimäe tänavale, suutis Aleksandr kurjategija kinni pidada ning hoidis teda paigal kuni politsei saabumiseni. Tänu Aleksandri julgusele sai kurjategija kinnipeetud ning naabri vara päästetud.\n12. oktoobri õhtul ründas Tallinnas Astangu tänaval kergliiklusteel üks mees metallist lihahaamriga 56-aastast naist, kes kukkus maha ning hakkas appi karjuma. Ründamist nägi pealt Maksim Bugajenko, kes jooksis naisterahvale appi ja hakkas haamriga meesterahvast eemale tõmbama. Ründaja lõi ka Maksimi vähemalt kahel korral vastu pead. Tänu Maksimi sekkumisele pääses rünnaku ohvriks langenud naine põgenema ning sai abi kutsuda. Tänaseks on politsei ründaja tabanud.\n7. jaanuaril viibis Boris Timofejev Narvas asuvas juveelipoes, kui nägi kahte maskis ja relvastatud meest poodi sisenemas. Tundmatud mehed lähenesid letile, ähvardasid poemüüjat relvadega ning nõudsid raha. Boris ei jäänud tekkinud olukorras ükskõikseks - ta astus kurjategijatele ette ning takistas neid. Mehed ründasid Borisi, pekstes teda jalgadega ja relvadega. Boris osutas kurjategijatele vastupanu, kaitstes ennast kurjategijate löökide eest ja üritas päästa poes viibivate inimeste elu ning vara. Borisi ja röövlite rüseluse ajal õnnestus poemüüjal ja Borisi lähedastel peita ennast turvalisse kohta. Lõpuks andsid kurjategijad alla ning põgenesid sündmuskohalt, Boris aga sattus kehavigastustega haiglasse. Boris Timofejevi kiire, julge ja otsustav sekkumine aitas ära hoida raskemate tagajärgede saabumist.


Artišokkide retsept karpidega - retseptid - 2021\nHea idee on toitev, tervislik ja silmapaistev roog. Need artišokid karpidega on suurepärane võimalus, kui soovid edendada tervist ilma kvaliteedi või maitse kaotamata . Kaks koostisosa, nii artišokid kui ka karbid, annavad köögile erinevaid toitaineid ja parandavad toite. Mõlemal on väga vähe kaloreid, mis sobivad ideaalselt neile, kes ei soovi oma dieeti lisada kaloreid. Mõlema koostisosa kombinatsioon tagab kvaliteedi, sileduse ja hea maitse.\nKui tegemist on tervisega, annavad artišokid kehale piisava koguse kiudaineid ja mineraale . Lisaks on need C-vitamiini allikad, loomulik antioksüdant, mis aitab ületada vabu radikaale. Karbid annavad vahepeal oma toitaineid ja maitsvat maitset . See teeb selle tassi tõeliseks eduks, et teenida erilistel puhkudel.\n500 gr. karbid\n2 klaasi igast\nKuidas valmistada artišokkid karbidega:\nKõigepealt pange karbid veega ja soolaga mahutisse nii, et need oleksid puhastatud, vabastatud mullast vabastatud ja lisandite eemaldamine on lihtsam.\nSeejärel puhastage artišokid, eemaldades raskemad välisküljed . Lõigake vars välja ja eemaldage ülemine ots. Lõigake need pooleks ja puista need sidrunimahlaga, et vältida nende roostetamist.\nKüpseta artišokid kastrulis koos vähese soolaga 20 minutit, kuni pehme. Drain hästi ja reservi.\nPannil pannakse veidi oliiviõli ja praadige eelnevalt kooritud ja lõigatud väike küüslauk. Kui küüslauk hakkab pruuniks, lisage artišokid, segades ilma peatumiseta, et kõik oleks integreeritud.\nLisage jahu, segades nii, et tükke ei moodustuks, ja seejärel lisada vein, et alkohol saaks aurustuda.\nLisa karbid ja laske neil süüa kaks minutit, kuni nad avanevad.\nSoolake preparaat ja serveerige kuumalt mõne värske tükeldatud peterselliga .\nKas pole see maitsev ja tervislik ettevalmistus? Mine edasi ja tehke need artišokid karpidega, selle omadused ja eelised muudavad selle väga soovitatavaks retseptiks. Proovige seda tassi teha ja pakkuda oma lauas tasakaalustatud valikut.\nLäätse retsept koos väikese liha\nRetseptid emapäevaks 2019: parim menüü, et üllatada ema\nLäätsesupp kastanite aroomiga\nParimad kartulid, keedetud mikrolaineahjus\nSpinati koor Philadelphia juustu retseptiga\nCopyright 2021 \_ Artišokkide retsept karpidega


Tarnijad | Raamatupidamisteenistus\nCategory Archives: Tarnijad\nSelles rubriigis on koondatud teated, mis puudutavad arveldusi kaupade ja teenuste tarnijatega.\nPosted on 27.08.2014 by Kalle-Kaleva Kreek\nEnne arve edastamist raamatupidamisteenistusele peab kontrollima, et arves oleksid järgmised põhiandmed:\nmaksja: Narva Linnavalitsuse Kultuuriosakond, Peetri plats 1, 20308 Narva;\nsaaja: Kultuuriosakonna allasutuse täielik nimetus ja aadress;\ntarnija täielik nimetus;\ntarnija aadress ja täiendavad kontaktandmed (e-post, telefon, faks);\ntarnija pangaarve number IBAN formaadis;\ntarnija registrikood (8-kohaline);\ntarnija, kui tema on käibemaksukohustuslane, käibemaksukohustuslase kood (11-kohaline, sisaldab ees “EE” tähti);\ntarnija arve number ja arve väljastamise kuupäev;\nkaupade/teenuste arusaadavad nimetused;\narve kogusumma ilma käibemaksuta;\neraldi real käibemaksu % ja summa;\nKultuuriosakonna allasutuse juhi kulude kinnitus (eelarve täitmine ja majandustehingu seaduspärasus), allkiri ja kuupäev;\nKultuuriosakonna allasutuse vastutava isiku kinnitus kaupade/teenuste kättesaamises kujul: Kaup on kätte saadud pp.kk.aaaa kuupäeval või Teenus on osutatud pp.kk.aaaa kuupäeval (pp.kk.aaaa: pp – päev, kk – kalendrikuu, aaaa – aasta). Kinnituse lõpus peavad olema vastutava isiku nimi, amet ja allkiri.


Eesti sai U20 EM-il valusa kaotuse > Eesti Käsipalliliit\npühapäev 24.02.2019 kell:03:40\nEesti sai U20 EM-il valusa kaotuse\nEesti kuni 20-aastaste noormeeste koondis jätkas alagrupimänge Euroopa meistrivõistluste teise divisjoni turniiril Makedoonias. Teisipäeval jäädi napilt alla Fääri saarte koondisele 19:20 (11:10). Mõlemal meeskonnal on enne viimast vooru neli punkti, Eesti kohtub otsustavas lahingus neljapäeval Leeduga, fäärlastele astub vastu Valgevene.\nLisaks tõi Musting välja tehnilise praagi rohkuse: "Valesöödud olukordades, mis annavad vastasele kiirrünaku, on andestamatud. Mõlemad tiimid rõhusid täna tugevale kaitsele ja jooksid kiirelt tagasi. Rünnakujoonise saime avapoolaja lõpus paika, aga nii tihedas ja väravatevaeses mängus tuleb paremini oma võimalused ära kasutada. Katki midagi pole, puhkepäeva järel vajame Leedu vastu võitu!"\nPildil: Mathias Rebase (viskel) värav andis lõpuminutitel Eestile lootust, ent mängu kangelaseks kerkis Fääri saarte väravavaht Hordur Trygvason. (Foto: EHF).


American dream ehk nõudepesijast superstaariks - Maaja Koduleht\nMeie Eesti turg on nii paganama väike, eestlasest ostja nii vaene, et siinmail ennast jõukaks kirjutada, laulda või näidelda pole võimalik. Kes ajab aga suurt raha ja kuulsust taga, peaks alustama mitte mõnes siinses bändis esinemisega või televisioonis taidlemisega, vaid kohvrid pakkima ja USA-sse sõitma.\nAmeerika on piiramatute võimaluste maa! Tõsi, võib juhtuda, et sul tuleb alustada oma karjääri nõudepesijana, kuid sellele tööle jäädki. Kui su pea aga jagab ja sa oled millekski võimeline ning kui suudad äratada mõne produtsendi või mänedžeri tähelepanu (alustada tuleb sageli küll tema magamistoast) võid tõusta peadpööritavasse kõrgusesse, saavutada seda, millest enamik nõudepesijatest-kingaviksijatest jääbki unistama. Kuigi elus sõltub väga palju tema majesteedist Juhusest, peab igaühel olema usku endasse, visadust, pealehakkamist ja Ameerika tingimustes kindlasti ka paras annus jultumust.\nNõudepesijast miljonäriks! See on müütiline american dream, mis on lummanud paljude kuulsust ja rikkust tagaajavate inimeste meeli, ja mitte harva pole seeosutunud ainult pelgaks pettekujutluseks. Paljud kaasaegsed USA filmistaarid ja popiidolid on alustanud sõna otseses mõttes tühjalt kohalt, sageli isegi ilma mainimisväärse koolihariduseta.\nPedagoogid armastavad lapsi hurjutada sellega, et kes hoolsalt ei õpi, ei saavuta elus midagi. Tühi loba! Karjäär ei sõltu sugugi haridusest, seda teavad paljud prominendid, staarid ja miljonärid omast käest.\n„Matemaatika puudulik“ ei tähenda sugugi seda, et inimene hiljem ei löö läbi alal, kus tal matemaatikat üldse vaja ei lähe. Paljudel filminäitlejatel ja poplauljatel pole põhjust oma koolitunnistusega hiilata. Naistelemmik Robert Redford pole isegi keskkooli lõpetanud! Ka Tom Cruise polnud võimeline keskkooli lõpetama. Kuigi tal on alati olnud lugemise ja kirjutamisega tõsiseid raskusi, ei saaks öelda, et Cruise pole elus midagi saavutanud. Igal juhul on ta praegu rikkam kui kõik need õpetajad kokku, kes omal ajal tema harimisega ränka vaeva nägid. Teatavasti ei sõltu inimese intellekti tase haritusest. Lähtume tõsiasjast, et inimese intellekti nivood iseloomustab tema abstraheerimis- ja üldistamisvõime, mis on kaasasündinud. Nii et, kes on lollina sündinud, seda ei tee ka kool targaks. Kui palju hilisemaid talente ja andekaid ärimehi on õpetajatel kahemeeste hulgas tähele panemata jäänud! Muide, koolitunnistust polnud ette näidata ka ameerika kuulsaimal leiduril Thomas Alva Edisonil. USA on selles mõttes tõesti liberaalne maa, et keegi ei vea näpuga mööda sinu lõputunnistust, öeldes: „Issand, inglise keel on teil nõrk, no kuidas ma saan teid filmi võtta?“ Midagi niisugust võis juhtuda vaid endises Nõukogude Liidus, kus trammijuhilt nõuti keskharidust, rahvasaadikult aga mitte. Ameerikas küsitakse: „Mida sa oskad?“ Kui sa suudad oma tööandjale augu pähe rääkida, avaneb sulle sinu elu suur šanss! Selline võimalus avanes ka 29-aastasele Sylvester Stallonele, kui ta 1975. aasta juulis esitas oma „Rocky“ stsenaariumi produtsentidele Irwin Winklerile ja Robert Chartoffile. Mitte ainult käsikiri ei võetud vastu, Stallone sai filmis ka peaosa. „Ma oleksin Rockyt mänginud ka sooja lõunasöögi ja 1,5 dollari eest päevas,“ tunnistas Stallone hiljem. Teda võib mõista, teades, kui raske oli ta lapsepõlv ja noorusaastad. 1976. aasta sügisel ekraanile tulnud „Rocky“ tõi Stallonele sisse 2 miljonit dollarit. Mehest eikuskilt oli üleöö saanud staar, kelle kahekohalisest pangaarvest sai seitsmekohaline. Esimene edu on sageli määravaks edaspidisele karjäärile, suurendades tunduvalt väljavaateid uutele võimalustele. Olles juba kord endale nime teinud, ei pruugi ka hilisematel läbikukkumistel olla kuigi dramaatilisi tagajärgi. Stallone filminäitlejakarjäär pole selles suhtes mingi erand. Kuid nüüd lühidalt ka mõnedest teistest kuulsustest.\nTina Turner töötas nooruses puuvillanoppijana. Juba üheksa-aastase tüdrukuna laulis ta Tennessee puuvillaväljadel.\nSean Connery oli nõus iga tööotsaga, et ennast kuidagi ära toita. Küll oli ta veoautojuht, piimamees, tsemendisegaja, tänavatööline ja tellistekandja ehitustel. Filmikuulsus, rikkus ja jõukus tulid alles filmiseeriaga „James Bond“.\nSeelikukütt Warren Beatty oli Washingtoni rahvusteatris rotipüüdja! Selle töö kõrvalt töötas ta ka müürsepana. Ameerika kõige kõrgemalt tasustatav telekoomik Bill Cosby oli kingamüüja, heliplaadimiljonär Bruce Springsteen aga abitööline tanklas. Tema kolleegi Rod Stewarti karjäär kulges aga üsna omapäraselt. Pärast seda, kui Stewarti profijalgpalluri karjäär läbi kukkus, jätkas ta hauakaevajana. Hiljem mängis ta juhumuusikuna väikestes kõrtsides. Esimene edu saabus alles 1971. aastal heliplaadiga „Every Picture Tells A Story“. Praeguseks on Stewart kühveldanud kokku umbes paarsada miljonit dollarit.\nBarbra Streisand töötas nooruses päeval koristajana ja öösel telefonistina. Samalt stardipositsioonilt alustas ka Mickey Rourke, kes teenis elatist nii nõudepesijana kui ka amatöörpoksijana, enne kui temast sai osatäitmisega filmis „9 1/2 nädalat“ superstaar.\nMarlon Brando (1924–2004) alustas kraavikaevaja ning protestimeelse antikangelasena, kes heideti sõjakoolist välja. Veel 1946. aastal töötas ta ühe New Yorgi kaubamaja liftipoisina, kuid juba järgmisel aastal sai tema osatäitmine Tennesse Williamsi näidendis „Tramm nimega iha“ teatrisündmuseks. Peaosa filmis „Ristiisa“ (1972) tõi talle aga Oscari ning koha kõigi aegade suuremate filmistaaride hulgas.\nClint Eastwood alustas puulangetaja ja metallitöölisena. Alles 1954. aastal läks ta üliõpilasena Hollywoodi, kus ta mängis tervelt kümme aastat kõrvalistes osades. Edu tuli alles filmiga „Peotäie dollarite eest“. Praegu hinnatakse tema varandust umbes 600 miljonile dollarile. Michelle Pfeiffer töötas Los Angelese lähedal Midway Citys ühes supermarketis kassapidajana ega osanud tollal filmikuulsusest unistadagi. Prantsuse tuntumaid filminäitlejaid Alain Delon (sünd. 1935) oli nooruses tavaline pätt. Alain visati koolist välja koguni seitsmel korral. Armees aega teenides tuli tal spekulatsiooni pärast ühtekokku 11 kuud kartsas istuda.\nSeda loetelu jätkates ei saa me muidugi minna mööda kuulsast filminäitlejast Harrison Fordist. Nii nagu paljud teisedki Hollywoodi muinasjutud, algas ka Fordi filminäitleja karjäär fiaskoga. Kui Ford oli lõpetanud vihatud kolledži, võttis ta endale pähe saada ilmtingimata näitlejaks, küsimata endalt, kas tal selleks elukutseks üldse mingeid eeldusi on. Ford hakkas kulutama kõikvõimalike filmistuudiote lävepakke, kuid saavutas ainult seda, et talle näidati vaid ust. Võib ette kujutada, kui mannetu mulje endast jättis sõrmi mudiv ja vasakut kõrva näppiv filmirolli manguv Ford. Kui pealetükkival Fordil lõpuks äraütlemistest villand sai, ostis ta endale puusepa käsiraamatu, hiljem veel haamri, saed ja höövli. Nüüd hakkas ta oma potentsiaalsetele tööandjatele teisiti lähenema: ta lihvis filmitegijate majades parkettpõrandaid ja tegi muid puusepatöid. Ford ei teeninud halvasti – kuni 1000 dollarit nädalas, samal ajal kui algajale näitlejale maksti sama aja eest 250 dollarit. Kõigele vaatamata ei loobunud Ford oma kinnisideest saada filminäitlejaks. Nii mõnigi kord marssis ta pärast tööd, nii nagu ta oli – sinistes tunkedes ja parkunud kätega – otse mõnda stuudiosse. Kuid rollid anti teistele, neile, kellel oli rohkem jultumust ennast kaela määrida või kellel oli mõni mõjukas eestkostja. Fordi läbimurre näitlejana algas alles 15 aastat hiljem, kui ta kohtas Hollywoodi edukat produtsenti George Lucast, kes oli nõus andma talle osa filmis „American Graffiti“ (1973). Ainsaks tingimuseks oli: Ford peab oma pikad lõngusejuuksed ära lõikama. Ford vastas: „Juuksed jäävad.“ Selline enesekindlus imponeeris Lucasele ja ta andis Harrisonile rolli ning hiljem said neist isegi sõbrad…\nMis aga puutub Harrison Fordi osatäitmistesse, siis lihtsakoeliseks puusepaks jäi ta ka neis filmides, mis tõid talle maailmakuulsuse. Temast sai staar mitte tänu oma näitlejatalendile, vaid tänu Lucase ja Spielbergi filmidele, kus tal õnnestus mängida.\nKuid kahjuks ei suuda tavaline kinokülastaja vaadelda lahus ühe või teise näitleja mängu ning osatäitmise eest makstud honorari. On kujunenud välja stamparusaam, et kui see või teine näitleja saab tohutuid honorare, siis on ta kahtlemata üliandekas. Mis aga puutub ühe või teise filmi kassamenusse, siis see on juba omaette teema. Võib-olla omaaegne Hollywoodi kinoiidol Ava Gardner (1922–1990) ei eksinudki, kui ta enda ja oma kolleegide kohta ütles: „Meist polnud keegi mingi näitleja, me nägime lihtsalt head välja.“\nGardneri hinnagu võib mingis mõttes üle kanda ka kaasaegsetele poplauljatele, sest me pole neid eales kuulnud laulvat ilma mikrofonita. Nii on väga raske öelda, millised on ühe või teise poplaulja tegelikud vokaalsed võimed.\nSelle loo lõpetuseks räägiksime mõne sõnaga Madonnast, sest oleks lausa ülekohtune nii palju kõmu tekitanud mürakarust mitte juttu teha.\nMadonna (õige nimega Louise Ciccone, s 1958) lapsepõlv oli kõike muud kui meelakkumine. Kuueselt kaotas ta ema, joodikust isa nais uue naise. 1975. aastal sõitis Madonna New Yorki. Suurlinna keskraudteejaama saabudes oli tal näpu otsas väike kohver ja taskus 200 dollarit. Rochesteris õppis ta laulma ja tantsima. Ta oskas mängida ka kolme pilli. 17-aastane Madonna hakkas peatoiduse teenimiseks tegema kõike, mida teha andis: ta esines klubides, laskis end mõnekümne dollari eest alasti pildistada ja astus üles põrandaaluses softpornofilmis – ilma häbi ja süütundeta. Madonna tähelend algas 1982. aastal lauluga „Everybody“. Ta oli selle loo ise kirjutanud ja komponeerinud. Madonna oli ennast läbi löönud, ta oli tipus! Ja seda ilma mänedžeri, helilooja ja firmata. Firma oli tema ise – 27-aastane ameerika tuhkatriinu.\nMadonna hilisem karjäär on paraku seotud arvukate skandaalide ja publikut šokeerivate ülesastumistega. Pole päris üheselt selge, mida staar oma kõmulisteshowdega taotles. On avaldatud arvamust, et Madonna tahtis saada samasuguseks seksi-iidoliks nagu oli seda Marylin Monroe. Vaatamata Madonna ränkadele ponnistustele, pole see tal õnnestunud. Kui Monroe oskas vähemalt suurilmadaami näidelda, temas oli loomupärast sarmi ja seksapiili, siis Madonna kohta võib öelda ainult ühte – labane frukt! Pealegi on ekstsentriline poplaulja ka teiste staaride hulgas kogunud endale piisavalt palju vihavaenlasi, kes ei ole kunagi jätnud ühtegi juhust kasutamata, et „seksikuningannat“ mustata.\n← Ülekaalulisus selgub juba lapseeas\nHitchcocki laibad on parimad! →


Sõnadeta lasteraamat ergutab fantaasiat - Kirjandus - Kultuur\n15. aprill 2021, 22:00\nKertu Sillaste oma raamatuga «Appi!». FOTO: Koolibri\nKertu Sillaste seitsmes autoriraamat «Appi!» on esimene sõnadeta lasteraamat Eestis. Teoses jutustab kunstnik loo, kasutades üksnes väljendusrikkaid pilte, ning lugejal on vabadus seda lugu omal moel tõlgendada ja raamatut paljudel eri viisidel «lugeda». Sillaste loodud visuaalse maailma kaudu avaneb jutt teiste aitamisest ja oma hirmude ületamisest.\nLoo peategelane on pikkade patsidega tüdruk, kes kuuleb lillede keskel jalutades appihüüet. Ta tõttab hädasolijaid aitama, hoolimata sellest, et nende hääled kostavad hirmuäratavast pimedusest. Üksteise järel korjab ta abivajajad üles, kuid neid tuleb aina juurde ning ka tema ümbrus muutub üha õudsemaks. Tüdruku koorem muudkui kasvab, kuid ta rühib edasi, pimedusest välja, kuni prantsatab lõpuks jõuetuna maha. Siis tullakse talle endale appi.\nRaamatu illustratsioonid on joonistatud musta pliiatsiga, piltide taustad lisatud arvutis. Koloriit on tagasihoidlik, lisaks mustale kasutab kunstnik taustal vaid helesinist ja helekollast, detailid on värvitud helelillaga. Lõppmulje mõjub kontrastselt. Mustad pliiatsijooned on tõmmatud kiirete tugevate kriipsudena. Neist õhkub ärevust ja rahutust, mis muutub nii intensiivseks, et eelkõige väiksemal lugejal võib tekkida oht loo fookus ära kaotada. Närvilist kiirustamise tunnet annab edasi ka see, et lugu hakkab raamatukaant avades kohe pihta ning ka viimane stseen on kujutatud tagakaane siseküljel.


Elamumaa Paikuse vald Silla küla - Soov.ee\nElamumaa Paikuse vald Silla küla\n23 August, 06:17 Maavaldused, krundid Paikuse vald, Pärnumaa 8\n10000€ Küsin krediiti Hind\nOgaliku põik, krunt 1216 m², katastritunnus: 56801:004:0467, vesi Müüa kinnistu uues Jõemänniku elamurajoonis. Kinnistule võimalik juurde osta ka soodsalt uue maja projekt- valida on 3 erineva projekti vahel. Hinna sisse kuulub veel vee- ja kanalistasiooni liitumine ja käibemaks.\n3 esimest maja on juba valmis ja kui Sa oled iseehitaja ja sooviksid oma kätega maja ehitada, siis anname Sulle just sellise võimaluse, aga projekteerimiskulud on juba tehtud.\nOleme teinud kõik, et Jõemänniku kodu vastaks ka kõige nõudlikumale maitsele. Tule meiega selle maalilise kohaga lähemalt tutvuma!\nProjektidega on võimalik tutvuda LVM Kinnisvara kontoris Keskväljak 1, Pärnu või vaata lähemalt


Paljud töömeeste põlvkonnad on pühendunud meie kirveste täiustamisele, et saaksite iga löögiga parima tulemuse.\nSobiv tööriist tõstab tõhusust\nMeie tootesari hõlmab ülima jõudlusega kirveid igaks otstarbeks. Nende hämmastavalt võimsate tööriistadega saate kiiremini rohkem tehtud olenemata sellest, kas langetate metsa, teete tulehakatist, raiute palke või lõhute puid.\nPuulõhkumiskirveste kumera lõiketera 35-kraadine nurk – kumer kuju muudab serva tugevamaks ja vähendab mõranemise ohtu\nKirvega on kaasas plastümbris, mis hõlbustab kaasaskandmist ja hoiustamist\nTera ja käepideme täiuslik tasakaal tagab ohutu, mugava ja tõhusa kirvehoobi\nÜlikerge ja vastupidav FiberComp™-käepide vähendab väsimust ja muudab kirve sisuliselt purunematuks\nOptimaalne põrutust leevendav pinnakate tagab mugava ja tugeva haarde ning käepideme kaarjas ots takistab kirve käest libisemist.\nKuidas leida täiuslikku kirvest?\n1. Tehke veebitest\nTehke veebitest ja saate esialgse nimekirja endale parimatest võimalikest kirvesuurustest. Seejärel saatke tulemus meilitsi või printige see välja ja võtke poekatse jaoks kaasa.\n2. Vaadake videoõpetust\nKui teil on valikute loend käes, siis vaadake, missugune kirves on teile tegelikult kõige sobilikum. Vaadake juhiseid allolevast videoõpetusest.\nVaadake, kuidas meie puulõhkumiskirve laiem tera ja selle spetsiaalne geomeetria tükeldab raskete vertikaallõigete puhul tihket puitu kiiresti. Peale selle aitab tera hõõrdumisvastane kate teha tugevaid kirvehoope, et lõhkuda rohkem puid ühe löögiga.\nVaadake, kuivõrd kiiresti ja tõhusalt saab puid langetada kirvega, millel on stiilne ja täiuslikult tasakaalustatud kujundus ning spetsiaalne hõõrdumisvastane kate ja üliterav lõikeserv. See kirves on loodud puutüvesse ja okstesse horisontaalsete lõigete tegemiseks, mis aitab teil kiiremini puid langetada ja tükeldada.\nKirve ohutu kasutamine eeldab õige kõrgusega lõhkumispakku, kindlat keha asendit ja keskendumist tööle. Märkus: ka riided peavad olema turvalised. Kandke pikki pükse ja kõrgema säärega kingi või saapaid.\nKuidas turvaliselt puid lõhkuda\nKui aluspakk on liiga madalal ja lööte pakust mööda, jääb teil reageerimiseks vähem aega. Seda lühema vahemaa ja kirvelöögi suuna tõttu. Need tegurid suurendavad jalgade tõsise vigastamise ohtu, nii et veenduge alati, et aluspakk oleks piisavalt kõrge.\nKuidas kirvest teritada\nKõige lihtsam on kirvest teritada meie Xsharpi teritajaga. Esmalt valige kirvetera nurk ja tehke seejärel kolm kuni viis ühtlast horisontaalset tõmmet. Veendumaks, et tera on piisavalt terav, vaadake, kas saate puu pinnale tähise lõigata.\nKuidas lõhkuda puid ühe löögiga\nPuude kiiremaks ja tõhusamaks lõhkumiseks vältige oksakohti. Võimalusel püüdke alati tabada juba nähtavaid pragusid. Nii saate lõhkuda rohkem puid ühe löögiga.\nKuidas kasutada puude lõhkumiseks kiini\nKäed ja selg väsivad puid lõhkudes kergesti ära. Kasutades puude aluspakule tõstmiseks kiini, säästate end tarbetust valust ja pingutusest. Kui on vaja kasutada kirvest, võite lihtsalt kiini aluspaku külje sisse lüüa.


Выбрать другую дату из серии событий Operetikuningas Imre Kalman. Kontsertlavastus - Вс 29.09.2019 17:00 - Rahvusooper Estonia, Tallinn Operetikuningas Imre Kalman. Kontsertlavastus - Ср 23.10.2019 19:00 - Rahvusooper Estonia, Tallinn Operetikuningas Imre Kalman. Kontsertlavastus - Пт 01.11.2019 19:00 - Rahvusooper Estonia, Tallinn Operetikuningas Imre Kalman. Kontsertlavastus - Сб 16.11.2019 19:00 - Rahvusooper Estonia, Tallinn Operetikuningas Imre Kalman. Kontsertlavastus - Чт 28.11.2019 19:00 - Rahvusooper Estonia, Tallinn Operetikuningas Imre Kalman. Kontsertlavastus - Ср 11.12.2019 19:00 - Rahvusooper Estonia, Tallinn Operetikuningas Imre Kalman. Kontsertlavastus - Чт 19.12.2019 19:00 - Rahvusooper Estonia, Tallinn Operetikuningas Imre Kalman. Kontsertlavastus - Вс 29.12.2019 17:00 - Rahvusooper Estonia, Tallinn Operetikuningas Imre Kalman. Kontsertlavastus - Сб 04.01.2020 19:00 - Rahvusooper Estonia, Tallinn Operetikuningas Imre Kalman. Kontsertlavastus - Вс 01.03.2020 17:00 - Rahvusooper Estonia, Tallinn Operetikuningas Imre Kalman. Kontsertlavastus - Ср 06.05.2020 19:00 - Rahvusooper Estonia, Tallinn Operetikuningas Imre Kalman. Kontsertlavastus / Pensionäri soodustus - Ср 27.05.2020 19:00 - Rahvusooper Estonia, Tallinn\nOperetikuningas Imre Kalman. Kontsertlavastus Пт 23.08.2019 19:00 Rahvusooper Estonia, Tallinn 13.50 - 44.50


351. Toyota Motor Corporationi tootmissüsteemi ülevaade, kriisireguleerimine ja strateegiline audit. Toyota motor corporation's production system overview, crisis Management and strategic Audit Barre, Sylvain13.01.2021 master's theses\n352. Industrialiseerimine ja Guatemala sotsiaalmajandusliku kihistumise intellektuaalsed alged. Industrialization and the Intellectual Foundations Socio-Economic Division in Guatemela Barrios, Otto Rene Mena08.06.2018 master's theses\n353. Plokiahela tüüpi hajusraamatute unikaalsuskriteeriumid. Uniqueness Criteria for Blockchain Type Distributed Ledgers Basar, Deniz09.01.2020 master's theses\n354. Emotsionaalse intelligentsuse mõju töötajate võimestamisele Eesti teenindussektori näitel. The influence of emotional intelligence on employee job empowerment: An example of services industry in Estonia Basbous, Saadi Nabil18.01.2021 master's theses\n355. Kvaliteedijuhtimise süsteemi arendamine Golden Pearl Cosmetics Pvt.Ltd-s. Development of Quality Management System at Golden Pearl Cosmetics Pvt.Ltd Bashir, Ahsan Mujtaba08.07.2020 master's theses\n356. Mikrobioloogilise saastuse võrdlus polümeer- ja paberrahal kasutades ATP tehnoloogiat. A comparison of the potential microbial contamination of polymer-based and cotton-based banknotes using ATP technology Bassam, Khalil25.01.2019 master's theses\n357. Säästva arengu aruandluse praktikad valitud majandussektorites Nigeerias. Assessment of sustainability reporting practices of selected industries in Nigeria Bassey Ekpenyong, Ukeme18.01.2017 master's theses\n358. Taastuvenergial ja digitaliseerimislahendustel põhineva Prangli saare elektrisüsteemi analüüs. Analysis of electric power system of Prangli island based on renewables and digital solutions Bašev, Artjom18.01.2021 master's theses\n359. Patsiendi-keskne vaade ühele tervisehoiuasutuse süsteemile. Patient-Centered View, on One the Health-Care System Bašmakova, Jevgenija06.06.2014 master's theses\n360. Turismiobjektide külastavuse ennustamine kasutades piiratud ligipääsuga andmeallikat. Point of interest attendance prediction with limited data access Batõrjev, Dmitri19.01.2017 master's theses\n361. Vanandatud puitmaterjali omaduste uurimine mööblitootmise eesmärgil. Study of the Properties of Reclaimed Wood in Furniture Manufacturing Bauer, Kristiin10.06.2015 master's theses\n362. ERP ja tootmise planeerimise süsteemi integreerimine ettevõttes Standard AS. ERP and Advanced Planning and Scheduling System Integration in Standard AS Bauer, Kristiin03.06.2020 master's theses\n363. Kohtvõrgu virtuaalsegmendi hüpitusrünnete tuvastamine rakendades kommutaatori võimalusi. Detection of VLAN hopping attacks using switchs monitoring options Baum, Hindrek30.05.2018 master's theses\n364. Ülevaade kasutatavatest ja perspektiivsetest elektritootmistehnoloogiatest, nende tehnilise ja majandusliku potentsiaali analüüs Eesti tingimustes. Overview of existing and perspective power generation technologies, analysis of their technical and economic potential in the Estonian conditions Bauman, Raivo18.01.2016 master's theses\n365. Võõrkeele aktsendi tuvastamine kõnest kasutades närvivõrke. Identification of Foreign Language Accent from Speech USsing Neural Networks Baumann, Margus04.06.2018 master's theses\n366. Logikogujate töö häirimine ning nende reageeringu analüüs Microsofti võrkudes ELK-pinu näitel. How to mess with log collectors and analyse their response in Microsoft networks with an example of the ELK stack. Bauzá Sainz de Baranda, Fernando01.06.2020 master's theses\n367. Exoskeletoni rakendusteks projekteeritud pneumaatiline sammjuhtimise moodul. Prototyping a pneumatic stepper drive for exoskeleton applications Behery, Mohamed Ibrahim Mohamed Ibrahim06.06.2018 master's theses\n368. SIP-paneelidest (structural insulated panels) kandvate seintega liginullenergiaelamu ehitatavusest Eesti oludes. The possible solution for building nearly zero-energy residential house with load bearing SIP walls in Estonia Bek, Martin09.06.2016 master's theses\n369. Disainmõtlemise põhimõtete rakendamine uue töötaja sisseelamisprogrammi arendamisel. Application of design thinking principles in the development of a new employee onboarding programme Bekker, Külli04.06.2020 master's theses\n370. Metaani eraldamine Eastman Specialties OÜ reoveest saadud biogaasist. Isolation of methane from biogas based on the sewage of Eastman Specialties OÜ Belimenco, Ruff05.06.2019 master's theses\n371. Mootorsõiduki konfiskeerimine ning muude mõjutusvahendite rakendamine karistusseadustiku §-s 424 sätestatud teo korral. Confiscation of a power-driven vehicle and application of other sanctions in case of an offense mentioned in section 424 of the Penal Code Beljajeva, Jekaterina08.06.2016 master's theses\n372. Liitumise protsessi analüüs Elektrilevi OÜ näitel. Analysis of Connection Process on the Example of Elektrilevi OÜ Beljassova, Darja09.06.2017 master's theses\n373. Ristkihtliimpuidust välisseinte õhupidavuse omadused. Air permeability properties of cross laminated timber external wall Bella, Adeniyi Dolapo06.06.2019 master's theses\n374. Infotehnoloogia rakendamine teenindusettevõtetes. Information technology adaption in service enterprises Belousov, Denis16.01.2019 master's theses\n375. Estonia kaevanduse tootmistehnika haldamise protsessi täiustus laadurveokite näitel. Improvement of Estonia mine machinery management system on base of underground loaders Belov, Aleksandr07.06.2016 master's theses